2 Ruodhi 20 - Holy Bible [Luo Bible 2020] - (2Ru 20)\n2 Ruodhi 20\nE ndalogo Hezekia nobedo matuo kendo nohewore. Janabi Isaya wuod Amoz nodhi ire mowachone niya, “Ma e gima Jehova Nyasaye wacho: Los weche mag dalani maber nikech ndaloni mar tho ochopo kendo ok inichangi.”\nHezekia nolokore kongʼiyo kor ot mi olamo Jehova Nyasaye kama.\n“Yaye Jehova Nyasaye, parie kaka asewuotho e nyimi gi adiera kod chuny modimbore kendo asetimo gigo makare e nyim wangʼi.” Bangʼe Hezekia noywak malit.\nKane pok Isaya owuok e laru madiere wach Jehova Nyasaye nobirone mawacho niya,\n“Dhi mondo inyis Hezekia ma jatend joga ni, ‘Ma e gima Jehova Nyasaye ma Nyasach Daudi kwaru wacho: Asewinjo lemoni kendo aseneno pi wangʼi omiyo abiro changi. E odiechiengʼ mar adek kochakore sani, ibiro dhi e hekalu mar Jehova Nyasaye.\nAbiro medi ngima moromo higni apar gabich kendo abiro resi kaachiel gi dala maduongʼni e lwet ruodh Asuria. Abiro rito dala maduongʼni nikech nyinga kod nying Daudi jatichna.’ ”\nEka Isaya nowacho niya, “Swag ngʼowu.” Negitimo kamano mi gimuone kama ne bur okuodono, bangʼe nochango.\nHezekia noyudo osepenjo Isaya niya, “Ere gima biro bedona ranyisi ni Jehova Nyasaye biro changa kendo ni abiro dhi e hekalu mar Jehova Nyasaye e odiechiengʼ mar adek kochakore kawuono?”\nIsaya nodwoke niya, “Ranyisi ma Jehova Nyasaye biro timoni kuom chopo singruokne ema: Diher mondo tipo odhi nyime ondamo apar kata odog chien ondamo apar?”\nHezekia nodwoke niya, “En gima yot ahinya mondo tipo odhi nyime tielo apar, maloyo duogo chien tielo apar.”\nEka janabi Isaya noluongo Jehova Nyasaye kendo Jehova Nyasaye nomiyo tipo odok chien ondamo apar e kar raidhi mar Ahaz.\nE kindeno Marduk-Baladan wuod Baladan ruodh Babulon nooro joote ir Hezekia gi barupe kod mich nikech ne osewinjo tuone.\nHezekia norwako joote mi onyisogi gik moko duto mane nitiere utege mag keno kaka fedha, dhahabu, gik mangʼwe ngʼar kod modhi ma nengogi tek kaachiel gi kar kenone mar gige lweny duto kod gik moko duto mane yudore kuom mwandune. Onge gimoro amora mane odongʼ e ode kata e pinye mane ok onyisogi.\nEka Isaya janabi nodhi ir ruoth Hezekia mopenje niya, “Angʼo mane jogo owacho kendo negia kanye?” Hezekia nodwoke niya, “Negia e piny mabor miluongo ni Babulon.”\nJanabi nopenjo niya, “Angʼo mane gineno e odi?” Hezekia nodwoke niya, “Giseneno gik moko duto manie oda. Onge gimoro amora modongʼ e mwanduna mane ok anyisogi.”\nEka Isaya nowachone Hezekia niya, “Wach Jehova Nyasaye wacho kama:\nNdalo biro chopo adier ma gik moko duto manie odi kod gik moko duto mane kwereni osekano nyaka chil kawuono, noter Babulon. Onge gimoro amora mane odongʼ, Jehova Nyasaye owacho.\nKendo nyikwayi moko mowuok e ringri kendo rembi iwuon, noter e twech mi nolokgi wasumbini mabwoch e od ruoth mar ruodh Babulon.”\nHezekia nodwoke niya, “Wach Jehova Nyasaye misewacho ber.” Nodwoke kamano koparo niya, “Bende kwe kod rit makare nobedi e ndalo mar ngimana?”\nTo kuom gik mamoko duto mag ndalo loch Hezekia, gi gik moko duto mane otimo kod kaka ne oloso soko kod kuonde pi mokelo e dala maduongʼ, donge ondikgi e kitepe mag weche ruodhi mag Juda?\nHezekia notho moyweyo kaka kwerene kendo Manase wuode nobedo ruoth kare.\n2 Ruodhi 20:1\n2 Ruodhi 20:2\n2 Ruodhi 20:3\n2 Ruodhi 20:4\n2 Ruodhi 20:5\n2 Ruodhi 20:6\n2 Ruodhi 20:7\n2 Ruodhi 20:8\n2 Ruodhi 20:9\n2 Ruodhi 20:10\n2 Ruodhi 20:11\n2 Ruodhi 20:12\n2 Ruodhi 20:13\n2 Ruodhi 20:14\n2 Ruodhi 20:15\n2 Ruodhi 20:16\n2 Ruodhi 20:17\n2 Ruodhi 20:18\n2 Ruodhi 20:19\n2 Ruodhi 20:20\n2 Ruodhi 20:21


Kawach 12 June 2016 Written Update Epsiode | WrittenEpisodes.com\nKawach 12 June 2016 Written Update Epsiode\nKawach 12 June 2016 Written episode Update. Kawach today and Latest Written story.\nYou Can Watch Drama Kawach 12 June 2016 Today HD Video


1 Korintho 12 - Holy Bible [Luo Bible 2020] - (1Kor 12)\nJowetena, daher mondo ungʼe adiera kuom mich mag Roho mondo kik ubed maonge ngʼeyo.\nUngʼeyo ni kane pod un jopiny, makia Nyasaye, to ne chalo nine oywau gi nyiseche manono ma ok wuo mi ulal.\nOmiyo, adwaro mondo ungʼe ni ngʼama Roho mar Nyasaye otelone ok nyal wacho niya, “Okwongʼ Yesu” to bende onge ngʼama nyalo wacho niya, “Yesu en Ruoth” ka ok Roho Maler ema otelone.\nNitie tije mopogore opogore, to Ruoth achiel ema itiyone.\nNitie yore mathoth mitiyogo tich Nyasaye, to Nyasaye achiel ema chiwone ngʼato ka ngʼato teko mar tiyogi.\nRoho nenore e ngima ngʼato ka ngʼato e yo mopogore opogore, mondo okel konyruok ni ji duto.\nNgʼat moro Roho omiyo nyalo mar wuoyo gi rieko, ngʼat machielo Rohono omiyo tiend ngʼeyo weche matut.\nNgʼato Rohono miyo yie, to ngʼat machielo omiyo mich mar chango ji;\nMagi duto gin tich mar Roho achiel machalre, kendo ochiwogi ni ngʼato ka ngʼato kaka ohero.\nKata obedo ni ringre dhano en achiel, to en gi fuonde mathoth, to bende kata obedo ni en gi fuonde mathoth, pod en mana ringruok achiel. Ma e kaka Kristo bende chalo.\nNikech ringruok ok olos gi fuoni achiel, to olose gi fuonde mangʼeny.\nKa dipo ni tielo nyalo wacho niya, “Kaka ok an lwedo, ok an achiel kuom fuonde ringruok,” to mano ok nyal mone bedo achiel kuom fuonde ringruok.\nKata, ka it nyalo wacho niya, “Kaka ok an wangʼ, ok an achiel kuom fuonde ringruok,” to mano ok nyal mone bedo achiel kuom fuonde ringruok.\nKa dine bed ni ringruok duto en mana wangʼ kende, dowinj wach nadi? Kata ka dine ringruok duto bed mana it kende, ere kaka dongʼwe gik moko?\nTo kata kamano, Nyasaye noketo fuoni ka fuoni e ringruok mana kaka ne odwaro ni mondo gibedi.\nKane bed ni gin fuon achiel, to ringruok dibed nadi?\nE kaka obedo ni nitie fuonde mangʼeny, to ringruok en achiel.\nKuom mano wangʼ ok nyal wachone lwedo niya, “Ok adwari!” Kata wich bende ok nyal wachone tielo niya, “Ok adwari.”\nTo en adier ni ok wanyal bedo maonge gi fuonde ringruok manenorenwa ni nyap.\nFuonde mabeyo moloyo, to ok dwar rit ma kamano. Nyasaye owuon oseriwo fuonde mopogore opogore moloso ringruok, kendo osemiyo fuonde mwachayo duongʼ,\nmondo kik winjruok bed maonge e ringruok; to mondo fuon ka fuon orit nyawadgi kaka dwarore.\nKa fuon achiel mar ringruok winjo lit, to fuonde ringruok mamoko duto winjo kode; ka fuon moro yudo pak, to mamoko duto bende bedo mamor kaachiel kode.\nE kaka un duto un ringre Kristo, kendo ngʼato ka ngʼato kuomu en fuon mar ringruogno.\nBende ji duto gin joote? Bende ji duto gin jonabi? Bende ji duto gin jopuonj? Bende ji duto timo honni?\nBende ji duto nigi mich mar chango joma tuo? Bende ji duto wuoyo gi dhok mayoreyore? Bende ji duto nyalo loko tiend weche joma wuoyo gi dhok mayoreyore?\nOwinjore uket chunyu kuom mich madongo. Koro abiro nyisou yo moro maber moloyo.


Chakruok 2, MUMA MALER 2015 (DHO15) | The Bible App\n1Kamano Ruoth Nyasaye notieko chueyo polo gi piny kod gik moko duto mantie. 2#Wuok 20.11.#Hib 4.4, 10.Chieng’ mar auchiel Nyasaye notieko gik moko duto mane otimo, eka noweyo tijene duto mi oyueyo chieng’ mar abiriyo. 3Noguedho chieng’ mar abiriyo, kendo nowale mondo obed maler, nikech chieng’no ema noyueyoe bang’ chueyo gik moko duto. 4Mano e kaka nochue polo gi piny.\nE kinde mane Ruoth Nyasaye chueyo polo gi piny, 5ne onge buya kata yien motwi e lowo, nikech ne pok ooro koth e piny, to bende ne onge dhano mane nyalo pure. 6To kata obedo ni koth ne onge kamano, pi ne wuok e lowo, kendo ne miyo piny bedo mangich.\n7 # 1 Kor 15.45. Eka Ruoth Nyasaye nokawo lowo monywaso, kendo ochweyogo dhano. Nokudho much ngima e um dhano, mi dhano nobedo gi ngima.\n8Bang’e Ruoth Nyasaye noloso puodho e Eden, yo wuokchieng’, mi oketoe dhano mane osechueyo. 9#Fweny 2.7; 22.2, 14.Nomiyo yien mopogore opogore odongo e puodhono, ma moko lombo wang’, kendo moko nyago olemo michamo. To yath manyago olemb ngima, kod mago manyago olemo ma nyiso ber gi rach, noke toe e dier puodho.\n10Aora moro ne mol e puodhono, kawuok Eden, mondo omiye ng’ich, kendo bang’ wuok e puodho nopogore, mobedo aore ang’wen. 11Aora mokwongo iluongo ni, Pishon. En e aora molworo piny Havila, 12kuma dhahabu maber kod duogo miluongo ni bedelium, gi kite ma nengogi tek miluongo ni oniks, yudoree. 13Aora mar ariyo iluongo ni Gihon, mamol kolworo piny Kush duto. 14Aora mar adek iluongo ni Tigris, mamol yo wuokchieng’ mar Asuria. Aora mar ang’wen to iluongo ni Yufrate.\n15Eka Ruoth Nyasaye nokawo dhano, moketo e puoth Eden mondo opure kendo orite. 16Nowachone niya, “Oyieni chamo olemb yien duto manie puodho 17mak mana olemo manyiso ber gi rach ema kik icham, nikech chieng’ michame to initho.”\n18Ruoth Nyasaye nowacho niya, “Ok ber ka dhano obet kende. Omiyo abiro miye ng’ama konye.” 19Kuom mano, nokawo lowo, mochueyogo le mae thim kod winy duto, mi nokelogi ni dhano mondo ochakgi nying’, kendo nying’ mane dhano omiyo moro ka moro ema nobedo nyinge. 20Kamano Adam nomiyo jamni gi le mae thim kod winy duto nyinggi, to ne pod onge ng’ama konye kata madak kode.\n21Kuom mano, Ruoth Nyasaye nomiyo nindo matut otero Adam, kendo kane onindo, Nyasaye nogolo ng’etne achiel, mi nochako odino kama nogoloe ng’edno. 22Eka noloso dhako gi ng’edno, mokele ir Adam. 23Mi Adam nowacho niya,\n“Thoo! ma e kita,\nchogo moa kuom choka,\nringruok moa kuom ringra.\nIbiro luonge ni ‘Dhako’,\nnikech noa kuom dhano.”\n24 # Math 19.5; Mar 10.7, 8; 1 Kor 6.16; Efes 5.31. Ma e momiyo ng’ato weyo wuon gi min, to padore kuom chiege, kendo gidoko ringruok achiel.\n25Giduto ne gin duge, to kata kamano ne ok gineno ka gin gi wichkuot.\nVerken Chakruok 2 se verse


Khujo, khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES kh, hellblau | mirapodo\nKhujo khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES kh\nkhujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES kh\nGröße wählen S (36) - Ausverkauft M (38) - Ausverkauft L (40/42) XL (44)\nDie khujo Shorts MENDES mit All-Over-Stickerei trägt sich besonders angenehm dank reiner Baumwolle und leichtem Baumwollfutter. Die Waschung, der Knopf im Vintage-Look und der abnehmbare Gürtel aus Kordeln mit Quasten unterstreichen das authentische Design. Freue Dich auf eine kurze Hose mit Stil-Elementen im Boho-Look!\n- mit All-Over-Stickerei\n- schließt mit Reißverschluss und Knopf\n- Kordel mit Quasten als Gürtel\n- mit leichtem Innenfutter\nNoch keine Bewertung für khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES khujo Hose MENDES kh\n54,95 € (UVP) 27,48 €\nKhujo khujo Hose ANOUK khujo Hose ANOUK khujo Hose ANOUK khujo Hose ANOUK khujo Hose ANOUK khujo Hose ANOUK khujo Hose ANOUK khujo Hose ANOUK khujo Hose ANOUK khujo Hose ANOUK khujo Hose ANOUK khujo Hose AN\nKhujo khujo Hose ADELHEID khujo Hose ADELHEID khujo Hose ADELHEID khujo Hose ADELHEID khujo Hose ADELHEID khujo Hose ADELHEID khujo Hose ADELHEID khujo Hose ADELHEID khujo Hose ADELHEID khujo Hose ADELHEID\nKhujo khujo Hose ROSANNA khujo Hose ROSANNA khujo Hose ROSANNA khujo Hose ROSANNA khujo Hose ROSANNA khujo Hose ROSANNA khujo Hose ROSANNA khujo Hose ROSANNA khujo Hose ROSANNA khujo Hose ROSANNA khujo Hose\nKhujo khujo Hose CAMBEL khujo Hose CAMBEL khujo Hose CAMBEL khujo Hose CAMBEL khujo Hose CAMBEL khujo Hose CAMBEL khujo Hose CAMBEL khujo Hose CAMBEL khujo Hose CAMBEL khujo Hose CAMBEL khujo Hose CAMBEL kh\nKhujo khujo Hose ERIE khujo Hose ERIE khujo Hose ERIE khujo Hose ERIE khujo Hose ERIE khujo Hose ERIE khujo Hose ERIE khujo Hose ERIE khujo Hose ERIE khujo Hose ERIE khujo Hose ERIE khujo Hose ERIE khujo Ho\nKhujo khujo Hose LOCKLYN khujo Hose LOCKLYN khujo Hose LOCKLYN khujo Hose LOCKLYN khujo Hose LOCKLYN khujo Hose LOCKLYN khujo Hose LOCKLYN khujo Hose LOCKLYN khujo Hose LOCKLYN khujo Hose LOCKLYN khujo Hose\nKhujo khujo Hose KYRIE khujo Hose KYRIE khujo Hose KYRIE khujo Hose KYRIE khujo Hose KYRIE khujo Hose KYRIE khujo Hose KYRIE khujo Hose KYRIE khujo Hose KYRIE khujo Hose KYRIE khujo Hose KYRIE khujo Hose KY\n84,95 € (UVP) 50,97 €\nKhujo khujo Latzhose ARABELLA khujo Latzhose ARABELLA khujo Latzhose ARABELLA khujo Latzhose ARABELLA khujo Latzhose ARABELLA khujo Latzhose ARABELLA khujo Latzhose ARABELLA khujo Latzhose ARABELLA khujo La\n54,95 €(UVP)ab 27,48 €


Joe Jonas And Gigi - Joe Jonas Net Worth\n"joe jonas and gigi"\nRead more about joe jonas and gigi\nMarried life is still treating Joe Jonas and Sophie Turner well! The pair was photographed looking madly in love while sharing a kiss over lunch on their honeymoon on July 15. It appears being ...\nPosted: July 17, 2019, 9:51 am


Batiso mar Yesu | Ngima mar Yesu\nMATHAYO 3:13-17 MARIKO 1:9-11 LUKA 3:21, 22 JOHANA 1:32-34\nIBATISO YESU KENDO IWIRE GI ROHO MALER\nJEHOVA NYISO AYANGA NI YESU EN WUODE\nDweche auchiel kama bang’ Johana Jabatiso chako tije mar yalo, Yesu ma koro hike dirom 30 kama biro ire mondo obatise e Aora Jordan. Nikech ang’o? Yesu ok dhi ir Johana mana mondo olime kata neno dongruok ma Johana osetimo e tije. Kar mano, Yesu odhi ir Johana mondo obatise.\nJohana tamore kowacho kama: “An e ma dwarore ni ibatisa to kendo in e mibiro ira?” (Mathayo 3:14) Johana ong’eyo ni Yesu en Wuod Nyasaye, kendo en wuowi makende. Inyalo paro kaka Johana ne otugo gi ilo ka pod en e i min-gi sama Maria nolimo Elizabeth min Johana, ka Yesu pod ni e ich. Onge kiawa ni bang’e min Johana ne onyise wachno. Bende, nyalo bedo ni nowinjo wach ma malaika nokoro e wi nyuol Yesu kod wach malaike ma ne ofwenyore ne jokwath e otieno ma ne onyuolie Yesu.\nJohana tamore batiso Yesu nikech ong’eyo ni Yesu onge gi richo. To mano en nikech batiso mosebedo kobatisogo ji en mar joma oloko chunygi moa e richo. Kata kamano, Yesu to ramo niya: “Yie mondo mano otimre sani nimar ber mondo wachop weche duto makare e yo ma kamano.”—Mathayo 3:15.\nAng’o momiyo en gimowinjore mondo obatis Yesu? Ok batis Yesu kaka ranyisi mar loko chuny a e richo. Batiso mare en gima nyiso ni koro ochiwore mondo otim dwach Wuon mare. (Jo-Hibrania 10:5-7) Yesu osebedo ka en fundi bao, kata kamano sane koro ochopo mondo ochak tich ma Wuon mare manie polo ne oore mondo obi otim e piny. Be iparo ni Johana ong’eyo hono ma dhi timore sama obatiso Yesu?\nBang’e, Johana wacho kama: “Jal ma noora mondo abatis ji gi pi e ma nowachona ni, ‘Ng’at ma inine ka roho olor kendo obet kuome, ma e ng’atno ma batiso ji gi roho maler.’” (Johana 1:33) Omiyo, wechego nyiso ni Johana ne geno neno ka roho mar Nyasaye biro kuom ng’at moro e kind joma obatiso. En adier ni ka Yesu osewuok e i pi, Johana ok bwog ahinya neno gikanyono ka ‘roho mar Nyasaye biro kuom Yesu e kit akuru.’—Mathayo 3:16.\nKata kamano, nitie hono machielo ma timore sama Johana batiso Yesu. ‘Polo yawore’ ne Yesu. Nikech ang’o? Nenore ni sama ibatis Yesu, paro duto ma ne en-go chon ka pok obedo dhano duogone. Omiyo, Yesu koro nyalo paro ngimane kane en e polo kaka wuod Jehova, moriwo nyaka adiera ma Nyasaye ne opuonje e polo ka pok obiro e piny.\nE wi mano, sama ibatis Yesu, dwol moro winjore koa e polo ka wacho niya: “Ma en Wuoda ma ahero kendo ma aseyiego.” (Mathayo 3:17) Dwolno en mar ng’a? Mano ok dibed dwond Yesu owuon, nimar gie sechego gin kanyo gi Johana. Dwolno en mar Nyasaye. Kuom adier, Yesu en Wuod Nyasaye, to ok en e Nyasaye.\nBer ng’eyo ni kane Yesu nie piny, en bende ne en dhano mana kaka Adam dhano ma ne okwong chue. Yesu en wuod Nyasaye mana kaka Adam bende ne en wuod Nyasaye. Luka ma en japuonjre Yesu wacho gima chielo bang’ wuoyo e wi batiso mar Yesu. Ondiko niya: ‘Kane Yesu ochako yalo, ne en jahigni 30 kama. Ji nong’eye kaka, wuod Josef, ma wuod Heli, wuod Daudi, wuod Ibrahim, wuod Noa, wuod Adam, wuod Nyasaye.’—Luka 3:23-38.\nMana kaka Adam ne en dhano ma “wuod Nyasaye,” e kaka Yesu bende en. Sama ne ibatiso Yesu, ne odonjo e winjruok manyien gi Nyasaye, kendo ne owire gi roho maler, ma ne dhi miyo odag e ngima mar polo bang’e. Kuom mano, Yesu koro nigi nyalo mar puonjo ji adiera mag Nyasaye kendo nyisogi yo ma terogi e ngima. Koro ochako tij Nyasaye e piny, ma gikone biro miyo ochiw ngimane obed misango ne dhano ma joricho.\nAng’o momiyo Yesu ok en wendo e wang’ Johana?\nAng’o momiyo Johana batiso Yesu jal ma onge richo?\nAng’o momiyo nyalo bedo ni Johana ok bwog koneno ka roho mar Nyasaye biro e wi Yesu?\nGik Madongo ma Notimore e Ngima Yesu e Pinyka—Yesu Chako Tije


Wach Miwuoyoe: Kaka Iketo Jodongo, Joneno Ariyo Miwuoyo Kuomgi e Fweny 11 | Puonjruok\nOhinga mar Jarito—Gocho mar Puonjruok | Novemba 2014\nSOM E Afrikaans Albanian Amharic Arabic Armenian Armenian (Ma Imbo) Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Cibemba Cinyanja Croatian Cuban Sign Language Czech Danish Dhok mar Ranyisi ma Brazilian Dhok mar Ranyisi ma Colombian Dhok mar Ranyisi ma Ecuadorian Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Mexican Dhok mar Ranyisi ma Russian Dhok mar Ranyisi ma Spanish Dhok mar ranyisi ma Amerka Dhok mar ranyisi ma Argentinian Dholuo Dutch Efik Estonian Faransa Finnish Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisungu Kongo Korean Kwangali Kwanyama Latvian Lingala Lithuanian Luganda Lunda Luvale Macedonia Malagasy Malay Malayalam Maltese Marathi Mauritian Creole Maya Mixe Mongolian Ndebele Ndonga Nepali Ngabere Norwegian Oromo Ossetian Otetela Pangasinan Papiamento (Aruba) Papiamento (Curacao) Persian Polish Portuguese Punjabi Quechua (Bolivia) Rarontongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Totonac Tshiluba Tsonga Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Venda Vietnamese Waray-Waray Wayuunaiki Wolaita Xhosa Zulu\nEre kaka iketoga ng’ato obed jaduong’ kata jakony-tich e kanyakla?\nE kinde Jokristo mokwongo, jaote Paulo nonyiso jodong-kanyakla man Efeso kama: ‘Ritreuru uwegi kendo rituru kueth duto ma roho maler noketoue jokwath, mondo ukwa kanyakla mar Nyasaye ma nong’iewo gi remb Wuode owuon.’ (Tich 20:28)Roho maler konyo nade sama iketo jomoko obed jodongo kod jokony-tich e kanyakla e kindegi?\nMokwongo, roho maler ema notayo jondik Muma mondo ondik gik ma dwarore ni ng’ato otim eka obed jaduong’ kata jakony-tich. Nitie gik moko apar gauchiel mopogore opogore ma yudore e bug 1 Timotheo 3:1-7 ma dwarore ni jaduong’-kanyakla otim. Gik mamoko ma bende dwarore yudore e Tito 1:5-9 kod Jakobo 3:17, 18. Gik monego one kuom ng’at ma dwaro bedo jakony-tich yudore e bug 1 Timotheo 3:8-10, 12, 13. Mar ariyo, joma chiwo paro ni ng’ato owinjore obed jaduong’ kata jakony-tich kod joma ketogi e migepego, kwongo lemo ka gikwayo Jehova otagi gi rohone sama ginono kabe adier owetego chopo kata timo gik ma Ndiko ochanogo e okang’ ma dwarore. Mar adek, owetewa midwaro ket e migepego, onego onyis ni gin gi nyak mag roho mar Nyasaye. (Gal. 5:22, 23) Mano nyiso ni roho mar Nyasaye konyo e weche duto sama idwaro ket ng’ato obed jaduong’ kata jakony-tich.\nKata kamano, en ng’awa sie ma keto ng’ato obed jaduong’ kata jakony-tich? Kinde mosekalo, barupe duto ma ne kwayo mondo oket ng’ato obed jaduong’ kata jakony-tich ne ioro ne bad ofis. E ofis kuno, owete moket gi Bura Matayo ne omi migawo mar nono barupe moorgo kae to ne gipwodho joma owinjore. Bang’ mano, ofis ne oroga ne buch jodongo wach. Kae to jodongo bende, ne nyiso owete moketgo wachno, kendo penjogi kabe giyie gi migepego kod kabe gineno ni giwinjore adier. Gikone ne ilando ne kanyakla wachno.\nWadog ane chien e kinde Jokristo mokwongo. Ne iketoga nade owete e migepe mag kanyakla? Seche moko, joote wegi ema ne keto ng’ato e migawo moro mana kaka ne giyiero chwo moko abiriyo mondo opog ne mond liete chiemo pile ka pile. (Tich 6:1-6) Kata kamano, owetego nyalo bedo ni nosebedo jodongo kapok ne omigi migawo mar pogo chiemo.\nKata obedo ni Ndiko ok ler e yo matut kaka ne iketo owete e migepe e kindego, wanyalo neno ranyisi ma konyowa ng’eyo kaka ne itimo mano. Muma nyisowa ni kane Paulo gi Barnaba duogo pacho ka gia e wuodhgi mokwongo mar misonari, ‘ne giyiero jodongo ne kanyakla duto, kendo bang’ lemo kod riyo kech, ne giketogi e lwet Jehova, ma koro ne giyie kuome.’ (Tich 14:23) Higini moko bang’e, Paulo nondiko ne Tito ma be ne jadhi kode wuodhene kowachone niya: ‘Naweyi chien e Krete ni mondo ilos gik ma ne pod orem, kendo mondo iket jodongo e mier duto kaka nachiki.’ (Tito 1:5) Kamano bende, Timotheo ma bende nowuotho gi Paulo ahinya, nenore ni ne omi ratiro mar timo kamano. (1 Tim. 5:22) Omiyo waneno ni jorit ma ne lworo ema ne keto owete e migepe mag bedo jodongo, to ok joote kod jodongo ma ne ni Jerusalem.\nKaluwore gi ranyisi ma wanono e Ndikogo, Bura Matayo Joneno mag Jehova osetimo lokruok e yo miketogo jodongo gi jokony-tich e kanyakla. Chakre Septemba 1, 2014, joma bedo jodongo kata jokony-tich iketo kama: Jarit-alwora ka jarit-alwora nono adimba paro ma ochiw e wi owetego. E juma motimoe limbe e kanyakla, obiro temo ng’eyo owete ma jodongo ochiwo nyingegi, kendo tiyo kodgi e tij lendo ka mano nyalore. Bang’ bet piny gi jodongo e kanyakla ka ginono chal mar owetego, jarit-alwora nigi ting’ mar keto owete mowuo kuomgigo obed jodongo kata jokony-tich e kanyakla duto manie alworane. Kuom timo kamano, chenrono chiegni chalo gi gima ne itimo e kinde Jokristo mokwongo.\nJodongo wuoyo gi jarit-alwora e wi owadwa moro kabe ochopo weche manie Ndiko (Malawi)\nGin ng’a gini ma chopo migepe mopogore opogore e chenroni? Kinde duto, “jatichno mogen” ema nigi ting’ maduong’ mar chiwo chiemb chuny ne jood Kristo. (Math. 24:45-47) Mano oriwo nono Ndiko kitayogi gi roho maler mondo gichiw yo monego oluwgo puonj mag Muma ma tayo kaka kanyakla onego ochan e piny ngima. Jatich mogenno bende ema keto owete obed jorit-alwora, kod owete ma bedo e Komiti mar Bad Ofis. Kae to, moro ka moro kuom bede ofisego chiwo kony kaka inyalo luw paro ma jatich mogen ogolo. Buche mag jodongo nigi ting’ mar nono adimba kabe owadwa moro luwo kendo chopo weche manie Ndiko ma wuoyo kuom joma dwaro bedo jodongo kata jokony-tich. Jarit-alwora nigi ting’ maduong’ mar nono adimba paro ma jodongo ogolo e wi ng’at midwa ket jaduong’ kata jakony-tich kendo keto wachno e lamo. Bang’ timo kamano, onyalo keto owete mowinjore e migepego.\nKa wang’eyo malong’o kaka iketo owete obed jodongo gi jokony-tich, mano biro miyo wane kaka roho maler konyo e chenroni. Mano miyo wamedo geno owete mosemi migepe mag tayo kanyakla mag Jokristo kendo wamiyogi luor.—Hib. 13:7, 17.\nJOMA NIGI TING’ MAR KETO OWETE E MIGEPE\nGichiwo yo monego oluwgo puonj mag Muma ma tayo kaka kanyakla onego ochan. Giketo owete obed jorit-alwora kod Komiti mar Bad Ofis.\nChiwo kony kaka inyalo luw paro ma Bura Matayo ogolo.\nBUCHE MAG JODONGO:\nNigi ting’ mar nono adimba kabe owadwa moro luwo kendo chopo weche manie Ndiko ma wuoyo kuom joma dwaro bedo jodongo kata jokony-tich.\nGin gi ting’ maduong’ mar nono adimba paro ma jodongo ogolo e wi ng’at midwa ket jaduong’ kata jakony-tich. Giketo wachno e lamo kae to giketo owete mowinjore e migepego.\nOWETE MIDWA KET E MIGEPE:\nOnego ginyis ni gin gi nyak mag roho mar Nyasaye kendo gichopo gik ma Ndiko dwaro.\nJoneno ariyo miwuoyo kuomgi e bug Fweny 11 gin ng’a gini?\nFweny 11:3 wuoyo e wi joneno moko ariyo ma ne dhi koro wach kuom ndalo 1,260. Ndikono medo wacho ni ondiek ne dhi ‘loyogi kendo negogi.’ Kata kamano, “bang’ ndalo adek gi nus,” ne gidhi bedo mangima kendo, to mano ne dhi miyo kibaji maduong’ omak ji duto monenogi.—Fwe. 11:7, 11.\nJoneno ariyogo gin jomage? Weche momedore manie ndikono konyowa fwenyogi. Mokwongo, ipimogi gi “yedhe ariyo mag zeituni,” kod “teche ariyo mochung’.” (Fwe. 11:4) Ma paronwa rachung taya kod yedhe zeituni ma iwuoyo kuomgi e weche ma Zekaria nokoro. Yedhe zeituni ariyogo nochung’ ne “yawuot mo ariyo” tiende ni yawuowi ariyo mowir, ma gin Zerubbabel kod Joshua Jadolo Maduong’ ka ‘gichung’ but Ruodh piny ngima.’ (Zek. 4:1-3, 14) Mar ariyo, iwacho ni joneno ariyogo timo honni machalo gi ma Musa gi Elija notimo.—Pim Fweny 11:5, 6 gi Kwan 16:1-7, 28-35 kod 1 Ruodhi 17:1; 18:41-45.\nEn wach mane machalre e weche ariyogo? Moro ka moro kuomgi wuoyo e wi jotich Nyasaye ma nowir kendo ma notayo oganda Nyasaye e weche lamo kinde ma ne weche tekie. Omiyo mondo weche ma ne okor e Fweny 11 ochopi, owete mowir ma ne tayo jo Nyasaye kane ichungo Pinyruodh Nyasaye e polo e higa mar 1914 nolendo kuom higni adek gi nus “ka girwakore gi gunia.”\nE giko kinde ma ne gilendoe ka girwakore gi gunia, Jokristo mowirgi ne chalo ka joma onegi kane obolgi e od tuech kuom kinde matin ma ipimo gi ndalo adek gi nus. E wang’ wasik oganda Nyasaye, tij oganda Nyasaye ne ochung chuth kendo jowasike nobedo mamor sidang’.—Fwe. 11:8-10.\nKata kamano, mana kaka weche ma nokorgo nonyiso, bang’ ndalo adek gi nus, joneno ariyogo nochako obedo mangima kendo. Ne ogol owete mowirgo e od tuech, kendo moko kuomgi ma nochung’ motegno, Nyasaye nomiyo migawo makende kokalo kuom Ruodhgi Yesu Kristo. E higa mar 1919 ne e kind joma noketi mondo obed “jatichno mogen, kendo mariek” ka gipidho oganda Nyasaye gi chiemb chuny e ndalo mag giko.—Math. 24:45-47; Fwe. 11:11, 12.\nFweny 11:1, 2 tudo gik ma ne otimoregi gi kinde ma ne idhi pim hekalu mar roho. Malaki sula mar 3 wuoyo e wi nono hekalu mar roho, kae to bang’e iluwe gi kinde mag pwodhe mondo obed maler. (Mal. 3:1-4) Tij pwodho hekalu ne dhi kawo kinde maromo nade? Nochakore e higa mar 1914 nyaka e chak higa mar 1919. Kindeno noriwo ndalo 1,260 (dweche 42) kaachiel gi ndalo adek gi nus mowuo kuomgi e yor ngero e Fweny 11.\nMano kaka wamor ni Jehova noloso chenro mar pwodho hekalu mar roho kopwodhogo ogandane moyiero ma timo timbe mabeyo! (Tito 2:14) Wamor kod ranyisi miketonwa gi Jokristo mowal ma ne tayo tij lendo ka gichung’ motegno e kinde ma ne itemogieno, mi omiyo gibedo joneno ariyo miwuoyo kuomgi e yor ranyisi. *\n^ par. 18 Mondo iyud weche momedore, ne Ohinga mar Jarito ma Julai 15, 2013, ite mar 22, paragraf mar 12.\nPenjo Moa Kuom Josombwa—Novemba 2014\nChier mar Yesu Konyowa Nade?\nGimomiyo Nyaka Wabed Maler\nNyaka Wabed Maler e Timbewa Duto\nJoma “Nyasachgi en Jehova”\n“Koro Un Oganda Nyasaye”\nMOA E GIWA MACHON Kaka Ler mar Adiera Nochako Rieny Japan\nText Yore mag golo buge mag digital OHINGA MAR JARITO—GOCHO MAR PUONJRUOK Novemba 2014\nOHINGA MAR JARITO—GOCHO MAR PUONJRUOK Novemba 2014


Bible in one year - Luo Bible 2015 - September 2\n1 Korintho 12:1-31\n1. Koro owetena, adwaro ni mondo ubed ka ung’eyo adiera man kuom mich ma Roho chiwo.\n2. Ung’eyo ni kane pok uyie kuom Kristo, ne iterou ir nyiseche manono mamomni, mi ulal.\n3. Mano emomiyo adwaro nyisou mondo ung’e ni, onge ng’ama nigi Roho mar Nyasaye manyalo wacho ni, “Okuong’ Yesu”. To bende onge ng’ama nyalo wacho ni, “Yesu en Ruoth” mak mana ka en gi Roho Maler.\n4. Nitie mich mag Roho mopogore opogore, to Roho achiel ema chiwogi.\n5. Bende nitie tije mopogore opogore, to Ruoth achiel ema itiyone.\n6. Nitie yore mopogore opogore ma teko Nyasaye tiyoe kuom ji, to Nyasaye achiel ema tiyo e yorego duto.\n7. Ng’ato ka ng’ato yudo mich ma Roho chiwo e yo mopogore opogore mondo otigo tich maber.\n8. Ng’at moro omi rieko mar wuoyo, kuom teko mar Roho. Machielo omi teko mar puonjo weche matut, kuom teko mar Roho nogono.\n9. To Roho achielno miyo ng’at moro yie, to machielo to omiyo teko mar chango ji.\n10. Bende ng’at moro Roho omiyo teko mar timo honni, to ng’at machielo to omiyo teko mar hulo wach moa kuom Nyasaye, to eka moro to omiyo teko mar pogo mich moa kuom Roho kod mago ma ok oa kuom Roho. Ng’at machielo to omiyo teko mar dhumo dhok mayoreyore, eka moro to omiyo teko mar loko tiend weche midhumogo.\n11. To mago duto gin mana tich mar Roho achiel. Opogo michgo ni ng’ato ka ng’ato kaka ohero.\n12. Kristo en kaka ringruok achiel man gi fuonni mang’eny. To kata obedo ni en gi fuonni mang’eny kamano, to en mana ringruok achiel.\n13. Kamano bende e kaka wan duto, bed ni wan jo-Yahudi kata joma ok jo-Yahudi, kata wasumbini kata joma ni thuolo, to osebatiswa e ringruok achiel kuom Roho achiel, kendo wan duto osemiwa Roho achielno mondo wamadhi.\n14. Ringruok ok olos mana gi fuoni achiel kende, to olose gi fuonni mang’eny.\n15. Kata ka da bed ni tielo nyalo wacho ni, “Ok an lwedo, omiyo ok an mar ringruok”, to pod en mana mar ringruok.\n16. Bende kata da bed ni it nyalo wacho ni, “Ok an wang’, omiyo ok an mar ringruok”, to pod en mana mar ringruok.\n17. Ka da ringruok duto bed mana wang’, to ere kaka dowinj wach? Kata da bed mana it kende, ere kaka dong’ue gik moko?\n18. To Nyasaye noketo fuonni duto achiel ka achiel e ringruok mana kaka noneno ni ber.\n19. Ka da giduto gibed mana fuoni achiel kende, to ringruok dobetie nadi?\n20. To wang’eyo ni nitie fuonni mang’eny, to giloso mana ringruok achiel.\n21. Kuom mano wang’ ok nyal wacho ni lwedo ni, “Aonge kodi gi tich.” Kamano wich bende ok nyal wacho ni tielo ni, “Aonge kodi gi tich”.\n22. Ooyo, mano ok kamano, to fuonni manenore ni nyap, ema dwarore moloyo,\n23. kendo mago manenore ni onge gi duong’ ema wamiyo duong’ moloyo. Kamano fuondwa ma ok long’o wageng’o maber moloyo,\n24. to fuondwa manenore mabeyo to ok dwar geng’o kamano. Nyasaye oseloso ringruok kaachiel komiyo fuonni mochando duong’ bedo gi duong’ moloyo,\n25. mondo ringruok kik pogre, to fuonni duto obed ka konyore kaachiel.\n26. Ka fuonni achiel lit, to fuoni duto lit, kendo ka fuonni achiel omi duong’, to fuoni duto bedo mamor kaachiel kode.\n27. Emomiyo un duto un ringre Kristo, kendo ng’ato ka ng’ato en fuonni mar ringruokno.\n28. Nyasaye oseketo ji e kanisane ma en kanyakla mar jo-Kristo duto, kama: mokwongo joote, mar ariyo johul wach moa kuom Nyasaye, mar adek jopuonj, eka joma timo honni, bang’e joma omi teko mar chango ji, gi joma konyo ji, gi joma omi tich telo ni ji, kod madhumo dhok mayoreyore.\n29. Uparo ni giduto gin joote koso? Kata ni giduto gin johul wach? Koso giduto gin jopuonj? Giduto gin gi teko mar timo honni?\n30. Koso giduto gin gi teko mar chango ji? Giduto gidhumo dhok mayoreyore? Koso giduto giloko tiend weche midhumogo?\n31. Ooyo! To kata kamano, mich madongo moloyo ema mondo uket chunyu uyudi. To nitie yo moro moloyo ma adwaro nyisou.


2 Thesalonika 1 - Holy Bible [Luo Bible 2020] - (2The 1)\nAn Paulo gi Sila kod Timotheo, Wandikonu un kanisa mar jo-Thesalonika, man kuom Nyasaye Wuonwa kod Ruoth Yesu Kristo:\nNgʼwono gi kwe moa kuom Nyasaye Wuoro kod Ruoth Yesu Kristo obed kodu.\nNyaka wadwokne Nyasaye erokamano kinde duto nikech un jowetewa kendo owinjore watim kamano nikech yie ma un-go medo bedo motegno, kendo hera muherorugo ngʼato gi ngʼato bende medore.\nKuom mano, wasebedo ka wapwoyou e kind kanisa Nyasaye, kawanyisogi kuom kindau kod yieu motegno momiyo udhil e dier sand kod tem duto muyudo.\nMagi duto nyiso ni buch Nyasaye nikare, nikech bangʼ neno sand kod tem to e giko nokwanu kaka joma owinjore yudo gweth mar pinyruoth Nyasaye.\nNyasaye en ngʼama kare omiyo obiro kumo joma sandou,\nto un muyudo sand obiro miyou yweyo, kaachiel kodwa. Mano notimre chiengʼ ma Ruoth Yesu nofwenyre e mach makakni kolor oa e polo, kaachiel gi malaika mage maroteke.\nGiniyud kum ma en lal manyaka chiengʼ, koriembogi oko e nyim Ruoth Nyasaye kendo mabor gi tekone man-gi duongʼ.\nEn odiechiengʼ ma Ruoth noduogie mondo joge maler omiye duongʼ kendo joma oyie duto omiye luor. Un bende unubed achiel kuom jogo, nikech ne uyie wach mane wakelonu.\nKa un gi gima chalo kama e pachu, to mano emomiyo walamonu kinde duto, mondo omi Nyasachwa okwanu kaka joma owinjore gi luongne, mondo tekone ochop dwaro mabeyo duto ma un-go kod tije duto mutimo nikech yie ma un-go.


Nike-Schoenen-Hello Kitty Nike Dunks Amsterdam Goedkoopste, 100% kwaliteitsgarantie, snelle levering\nOorspronkelijke Nike Dunk Hello Kitty Vlinder Bloem Hoge,nike air max one...\nBestel Schoenen Nike Dunk Lage Hello Kitty Roze Wit Blauw,schoenen nike air...\nKlassieke Nike Dunk Hello Kitty Pink Hoge,goedkope nike air max 90,nike air max...\nAsics Gel Lyte Iii Hello Kitty Wit Rood Schoenen Kopen,goedkope nike air max...\nGoedkopen Ete! X Hello Kitty Roze Paars Schoenen,nike air max schoenen,nike...\nStopcontact Nike Dunk Womens Hello Kitty Brass Monki Aangepaste Hoge,exclusieve...\nNieuwe Ete! X Hello Kitty Zwart Grijs Schoenen,kinder nike air max,nike air max...\nOffici Le Kids Nike Dunk Blauw Geel Wit Hoge,goedkope nike air max,nike...\nCool Nike Dunk Lage Womens Hello Kitty Iv Schoenen,nike air max prijs,nike...\nGoedkopen Pt-20 Int Reebok Hello Kitty Zwarte Schoenen,nike air max blauw,nike...\nNieuwkomers Kids Nike Dunk Black Red Blue Green Hoge,nike air max 1...


Biblica® Ochiw Thuolo Motingʼo Loko Manyien™ Jeremia 44\nMasiche miyudo nikech lamo nyiseche manono\n1 Wachni nobiro ne Jeremia kuom jo-Yahudi modak Misri Mamwalo man Migdol, Tapanhes gi Memfis kod Misri Mamalo: 2 “Ma e gima Jehova Nyasaye Maratego, ma Nyasach Israel, wacho: Ne ineno masira malich mane akelo kuom Jerusalem kod kuom dala duto mag Juda. Kawuono gidongʼ gunda kendo okethgi, 3 nikech timbe maricho magisetimo. Negimiya mirima ma iya owangʼ kuom wangʼo ubani kendo lamo nyiseche manono ma gin kata un kata wuoneu ne ok ongʼeyo. 4 Ne asiko ka aoro jotichna ma jonabi, mane giwacho ni, ‘Kik utim gima mononi ma ok ahero!’ 5 To ne ok gichiko itgi kata winja; ne ok gilokore gia e timbegi mamono kata weyo wangʼo ubani ne nyiseche manono. 6 Emomiyo, mirimba mager nool oko; mine olandore kobebni e dala mag Juda kod yore mag Jerusalem kendo moketogi gibed gundini mokethore kaka gin kawuono.\n7 “Koro ma e gima Jehova Nyasaye Maratego, ma Nyasach Israel, wacho: Angʼo momiyo ukelo masira malich kuomu ka uweyo chwo gi mon, rawere gi nyithindo mayom, makoro onge joma otony koa kuom jo-Juda? 8 Angʼo momiyo uwangʼo iya gi gik ma lwetu oloso, uwangʼo ubani ne nyiseche manono ei Misri, kama osebiroe mondo udagie? Unutiekru kendu uwegi ka uloso ne un uwegi gigo mag kwongʼ gi ajara e dier ogendini duto manie piny. 9 Dibed ni wiu osewil gi timbe maricho mane wuoneu otimo kod mago mane otim gi ruodhi kaachiel gi monde ruodhi mag Juda to gi richo mane utimo kaachiel gi mondeu e piny Juda kod e yore mag Jerusalem? 10 Nyaka chil kawuono pod ok gibolore kata chiwo luor, bende pod ok girito chikena gi buchena mane amiyou kaachiel gi wuoneu.\n11 “Emomiyo, ma e gima Jehova Nyasaye Maratego, ma Nyasach Israel, wacho: Aramo chuth ni nyaka akel masira kuomu kendo atiek Juda duto. 12 Anakaw jo-Juda modongʼ mane oramo ni nyaka dhi Misri mondo gidak kanyo. Giduto ginirum Misri; noneg-gi gi ligangla kata ginitho nikech kech. Kochakore ngʼat matin nyaka ngʼat maduongʼ, noneg-gi gi ligangla kata gi kech. Ginibed gir kwongʼ kod bwok, joma ongʼadnegi bura kendo mijaro. 13 Anakum joma odak Misri gi ligangla, kech kod masira, mana kaka nakumo Jerusalem. 14 Onge jo-Juda mane odongʼ mane odhi dak Misri ma notony kata kwo ma ok odwogo e piny Juda, ma gigombo duogoe kendo dakie; onge manoduogi makmana ji moko manok manoringo lweny.”\n15 Eka chwo duto mane ongʼeyo ni mondegi wangʼo ubani ne nyiseche manono, kaachiel gi mon duto mane ni kanyo, ne gin oganda mangʼeny, kod ji duto manodak e piny Misri Mamwalo kod Mamalo, nowachone Jeremia niya, 16 “Ok wanawinj wach miwachonwa e nying Jehova Nyasaye! 17 Adier wanatim gik moko duto mane wawacho ni wanatim: Wanawangʼ ubani ne Ruoth ma Dhako mar Polo kendo wanamiye misango miolo piny mana kaka wan kod wuonewa, ruodhiwa kod jotendwa notimo e dala mag Juda kod yore mag Jerusalem. E kindeno ne wan gi chiemo mathoth kendo ne wamewo kendo ne onge hinyruok moro amora kuomwa. 18 To nyaka aa kinde mane waweyo wangʼo ubani ne Ruoth ma Dhako mar Polo kendo chiwone misango miolo piny, wasebedo maonge gimoro amora kendo ligangla gi kech osenegowa.”\n19 Mon-go nomedo wacho niya, “Kane wawangʼo ubani ne Ruoth ma Dhako mar Polo kendo chiwone misango miolo piny, donge chwowa nongʼeyo nine waloso kek machalo gi kite kendo wachiwone misango miolo piny?”\n20 Eka Jeremia nowachone ji duto, chwo kaachiel gi mon, mane dwoke niya, 21 “Uparo ni Jehova Nyasaye ne ok ongʼeyo wach misengini ma un gi kwereu, kod ruodhiu gi jotendu kaachiel gi jopinyu duto ne otimo e miech Juda kendo e yore mag Jerusalem? Koso uparo ni wiye osewil kodgi. 22 Ka Jehova Nyasaye ne ok nyal dhi nyime gineno timbeu mamono kod gigo magath mane utimo, pinyu nokwongʼ kendo odongʼ gunda maonge gima odakie, mana kaka en kawuono. 23 Nikech usewangʼo ubani kendo usetimo richo ne Jehova Nyasaye kendo pod ok uluore kata luwo chikene kata puonj mage kod dwaro mage, masirani osebiro kuomu, mana kaka unene sani.”\n24 Eka Jeremia nowachone ji duto, kaachiel gi mon, “Winjuru wach Jehova Nyasaye, un jo-Juda duto modak Misri. 25 Ma e gima Jehova Nyasaye Maratego, ma Nyasach Israel, wacho: Un gi mondu usenyiso gi timbeu gik mane usingoru ka uwacho ni, ‘Nyaka wachop singruok mane waketo mar wangʼo ubani kendo chiwo misango miolo piny ne Ruoth ma Dhako mar Polo.’\n“Dhiuru nyime, kendo utim gima ne usingo! Rituru singruoku! 26 To winj wach Jehova Nyasaye, un jo-Yahudi duto modak Misri: ‘Akwongʼora gi nyinga maduongʼ,’ Jehova Nyasaye owacho, ‘ni onge ngʼato angʼata moa Juda modak Misri manochak oluong nyinga kata kwongʼore niya, “Akwongʼora gi nying Jehova Nyasaye Manyalo Gik Moko Duto.” 27 Angʼiyo kaka dakelnegi hinyruok, to ok kelonegi ber; nimar un jo-Yahudi man Misri nonegu gi ligangla kod kech nyaka tieku pep. 28 Jogo mane otonyne ligangla kendo odwogo e piny Juda koa Misri nobed manok. Eka jo-Juda duto mane odongʼ mane obiro dak Misri nongʼe ni en wach ngʼa matiyo, mara koso margi.\n29 “ ‘Ma ema nobednu ranyisi ni anakumu kaeni, mondo omi ungʼe ni gima asechano timonu notimre.’ 30 Ma e gima Jehova Nyasaye wacho: ‘Anachiw Farao Hofra ruodh Misri ne wasike madwaro ngimane, mana kaka ne achiwo Zedekia ruodh Juda ne Nebukadneza ruodh Babulon jasike mane dwaro ngimane.’ ”


Ang’o Momiyo Wadwaro ni Pinyruodh Nyasaye Obi?\nOhinga mar Jarito | Na. 2 2020\nSOM E Acholi Afrikaans Albanian Amharic Arabic Armenian Armenian (Ma Imbo) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Belize Kriol Bengali Biak Bicol Bislama Bolivian Bulgarian Cambodian Catalan Cebuano Changana (Mozambique) Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Cibemba Cinyanja Croatian Czech Dangme Danish Dhok mar Ranyisi ma Brazilian Dhok mar Ranyisi ma Colombian Dhok mar Ranyisi ma Ecuadorian Dhok mar Ranyisi ma Filipino Dhok mar Ranyisi ma Italian Dhok mar Ranyisi ma Mexican Dhok mar Ranyisi ma Polish Dhok mar Ranyisi ma Russian Dhok mar ranyisi ma Amerka Dholuo Douala Drehu Dutch Efik Estonian Ewe Faransa Fijian Finnish Fon Ga Garifuna Georgian German Gitonga Greek Greenlandik Guarani Gujarati Gun Haitian Creole Hausa Hebrew Herero Hiligaynon Hindi Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kabuverdianu Kannada Karen (S'gaw) Kazakh Kekchi Kikamba Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kisungu Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Lolo Lomwe Low German Luganda Lukhonzo Lunda Macedonia Macua Makhuwa-Meetto Makhuwa-Shirima Malagasy Malay Malayalam Maltese Mam Mambwe-Lungu Manyawa Mapundugun Marathi Marshallese Mauritian Creole Maya Mazatec (Huautla) Mbunda Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Nothern Puebla) Ndau Ndebele (Zimbabwe) Ndonga Nepali Ngangela Nias Niuean Norwegian Nsenga (Mozambique) Nyaneka Nyungwe Nzema Oromo Ossetian Otetela Palauan Pangasinan Papiamento (Aruba) Papiamento (Curacao) Persian Phimbi Polish Ponapean Portuguese Portuguese (Portugal) Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarontongan Romanian Ronga Runyankore Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Tewe Thai Tigrinya Tiv Tlapanec Tojalabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzotzil Ukrainian Umbundu Urhobo Uruund Uzbek Uzbek (Roman) Venda Vietnamese Wallisian Waray-Waray Wayuunaiki Wolaita Xhosa Yapese Yoruba Zande Zapotec (Isthmus) Zapotec (Lachiguiri) Zulu\nE kinde ma Nyasaye pod ne locho e wi dhano, chuechne duto ne nigi kue kod winjruok\nKa ne ochue dhano mokwongo, Jachuechwa ma nyinge Jehova e ma ne en Jaloch kende. Gik moko duto ma notimo ne dhano, notimo nikech noherogi. Noloso ne dhano kar dak maber e puodho mar Eden momiye chiemo mang’eny. Bende, nomiyo dhano tich maber. (Chakruok 1:28, 29; 2:8, 15) Dhano di ne osiko gi kue ka di ne gisiko e bwo loch Nyasaye.\nAdam gi Hawa nong’anyo ne loch Nyasaye\nMuma nyisowa ni malaika moro ma nong’anyo, ma bang’e noluong ni Satan Jachien, nokwedo ratiro ma Nyasaye nigo mar locho. Nowacho ni dhano nyalo dak maber moloyo ka Nyasaye ok otayogi kata locho e wigi. Gima lit en ni jonyuolwa mokwongo, Adam gi Hawa, nowinjo Satan mi giriwore kode e kwedo loch mar Nyasaye.—Chakruok 3:1-6; Fweny 12:9.\nNikech Adam gi Hawa nodagi loch Nyasaye, ne gilalo winjruok maber ma ne gin-go kode, noriembgi e Paradiso, kendo ne gilalo geno mar dak nyaka chieng’. (Chakruok 3:17-19) Yiero marach ma ne gitimono nohinyo nyaka nyithindgi ma ne ginyuolo. Muma wacho ni kokalo kuom Adam, “richo nodonjo e piny . . . kendo tho nobiro kokalo kuom richo.” (Jo-Rumi 5:12) Richo osekelo ne dhano chandruok machielo bende. Muma wacho kama: “Loch dhano . . . kelo mana hinyruok.” (Eklesiastes 8:9) Mano tiende ni sama dhano locho e wi wadgi, chandruok nyaka bedie.\nKAKA LOCH DHANO NOCHAKORE\nNimrod nokwedo loch Jehova\nDhano mokwongo ma Muma wuoye kaka jaloch ne en Nimrod. Nokwedo loch Jehova. Chakre kinde Nimrod nyaka sani, ji osebedo ka tiyo gi loch e hinyo jomamoko. Higni ma dirom 3,000 mokalo, Ruoth Solomon nondiko niya: “Ne aneno kaka jo ma isando ywak, to onge ng’at ma hoyogi. Jo ma ne sandogi ne nigi teko.”—Eklesiastes 4:1.\nMano e kaka weche chalo e kindewagi bende. E higa mar 2009, buk moro mar Riwruok mar Pinje (U.N.) nowacho ni loch marach en “achiel kuom gik mosemedo ne dhano chandruok.”\nIBIRO GOL LOCH DHANO!\nPinyni dwaro joloch mabeyo kod sirkal maber. To mano e gima Jachuechwa osingo!\nKata mana sirkende mabeyo mogik mag dhano pok otieko ne dhano chandruok\nNyasaye oseloso Pinyruoth kata sirkal ma biro golo loch dhano, kendo sirkandno kende e ma “noloch nyaka chieng’.” (Daniel 2:44) Mano e Pinyruoth ma ji tara gi tara osebedo ka lamo mondo obi. (Mathayo 6:9, 10) To Nyasaye ok bi locho e Pinyruodhno. Kar mano, oseketo ng’at machielo mondo e ma obed Jaloch e Pinyruodhno, kendo en ng’at ma kinde moro nosegadak e pinyni. En ng’a?\nwp20 Na. 2 ite 4-5\n“Pinyruodhi Mondo Obi”—Lamo ma Ji Tara gi Tara Osebedo ka Lamo\nRuodh Pinyruodh Nyasaye En Ng’a?\nPinyruodh Nyasaye Biro Locho e Wi Piny Karang’o?\nRiw Pinyruodh Nyasaye Lwedo Sani!\nText Yore mag golo buge mag digital OHINGA MAR JARITO Pinyruodh Nyasaye En Ang’o?\nOHINGA MAR JARITO Pinyruodh Nyasaye En Ang’o?


Bible in one year - Luo Bible 2020 - April 10\n1. Ruodhi duto mane odak yo podho chiengʼ mar aora Jordan nowinjo humb wechego; mane gin ruodhi moa e tiend gode mag pinyno, gi ruodhi moa yo podho chiengʼ mar gode gi mago moa e wedhe mag Nam Mediterania kaachiel gi ruodhi moa Lebanon (mane gin ruodhi mag jo-Hiti, jo-Amor, jo-Kanaan, jo-Perizi, jo-Hivi kod mago mag jo-Jebus);\n2. ruodhigo noriwore giduto mondo giked gi Joshua kod jo-Israel.\n3. Kata kamano, kane jo-Gibeon owinjo gima Joshua notimone Jeriko kod Ai,\n4. negiparo mondo giwuonde. Negidhi kaka jogo man-gi punde motingʼo ogunde moti gi piende divai moti kendo obaw.\n5. Jogi norwako wuoch moyiech kod lewni moti. Makati mane gin-go duto nokethore.\n6. Eka negidhi ir Joshua e kambi man Gilgal mi giwachone Joshua kod jo-Israel niya, “Wawuok e piny mabor, omiyo yie watim kodu winjruok.”\n7. Jo-Israel nowacho ni jo-Hivi niya, “To ka dipo ni udak kodwa machiegni, ere kaka dwa los kodu winjruok?”\n8. Negiwachone Joshua niya, “Wan jotichu.” To Joshua nopenjogi niya, “Un ngʼa gini to bende ua kanye?”\n9. Negidwoko niya, “Jotichni oa e piny mabor ahinya nikech humb Jehova Nyasaye ma Nyasachi. Wasewinjo humb gik mane otimo Misri,\n10. kendo gigo duto mane otimone ruodhi ariyo mag jo-Amor man yo wuok chiengʼ mar aora Jordan, ma gin Sihon ruodh Heshbon kod Og ruodh Bashan, mane odak Ashtaroth.\n11. Omiyo jodongwa kod ji duto modak e pinywa nowachonwa kama, ‘Kawuru gik mudhiyo godo e wuoth, dhiuru kendo urom kodgi ma uwachnegi niya, “Wan jotiju, losuru kodwa winjruok.” ’\n12. Neuru makati mwatingʼogi, ne giliet ka wachako wuoth, to koro sani gikethore.\n13. Piend divai mane wapongʼo bende ne nyien, to koro neye kaka giyiech. Lepwa kod wuochewa bende oseti nikech wuoth marabora ahinya.”\n14. Jotelo moko mag jo-Israel nobilo chiemb jogo ka ok gipenjo Jehova Nyasaye wach.\n15. Omiyo Joshua noketo winjruok mar kwe kodgi mondo oyienegi gidag kodgi, kendo jotelo ne opwodho ma ka gikwongʼore.\n16. Ndalo adek bangʼ kane giseloso winjruok gi jo-Gibeon, jo-Israel nowinjo ni jogo gin mana joma odak kodgi machiegni.\n17. Omiyo jo-Israel nowuok, to odiechiengʼ mar adek negichopo e miechgi madongo kaka: Gibeon, Kefira, Beeroth, kod Kiriath Jearim.\n18. Jo-Israel ne ok omonjogi, nikech jotend kambi nosesingore ka kwongʼore kodgi e nyim Jehova Nyasaye, ma Nyasach jo-Israel. Kata kamano, ji duto nongʼur gi jotendgi,\n19. to jotelogo duto nowacho niya, “Wasemiyogi singruok marwa e nying Jehova Nyasaye, ma Nyasach Israel, omiyo koro ok wanyal mulogi.\n20. Ma e gima wabiro timonegi: ‘Wabiro wegi gidagi mondo kik mirima bi kuomwa nikech waketho kwongʼruok mane wasingonegi.’ ”\n21. Negidhi nyime kagiwacho niya, “Wegi gidagi, mondo gibednwa jobar yien gi joumb pi ni jowa duto.” Omiyo jotelo norito singruok margi.\n22. Eka Joshua noluongo jo-Gibeon kendo owachonegi niya, “Angʼo momiyo ne uwuondowa ka uwacho ni, ‘Wadak mochwalore kodu,’ to kuom adier udak mana butwa?\n23. Un joma okwongʼ! Ok unuwe tiyonwa kaka jobar yien gi joumb pi e od Nyasacha.”\n24. Negidwoko Joshua niya, “Jotichni notimo kamano nikech Jehova Nyasaye ma Nyasachi nochiko Musa jatichne mondo omiu pinyni duto kendo uneg ji duto modakie. Omiyo ne waluor nikech un, kendo mano ema nomiyo watimo kamano.\n25. Koro to wan e lweti. Timnwauru gimoro amora muneno ni ber kendo longʼonu.”\n26. Omiyo Joshua nokonyogi kuom jo-Israel ma ok ginegogi.\n27. E odiechiengʼno noketo jo-Gibeon obedo jobar yien gi joumb pi ni jo-Israel duto kendo ni tich kendo mar misango mar Jehova Nyasaye kama Jehova Nyasaye biro yiero. Kendo mano e gima gin nyaka chil kawuono.\n1. Eka Adoni-Zedek ruodh Jerusalem nowinjo ni Joshua osekawo Ai mi okethe chuth kendo onego ruodhe mana kaka nosetimone Jeriko kendo ni jo-Gibeon osetimo winjruok mar kwe gi jo-Israel mi gidak butgi.\n2. En gi joge ne gibuok ahinya kuom wachni nikech Gibeon ne en dala maduongʼ mongirore, mana kaka achiel kuom mier madongo maka ruoth. Ne oduongʼ moloyo Ai, kendo joge duto ne gin jokedo mabeyo.\n3. Omiyo Adoni-Zedek ruodh Jerusalem nokwayo Hoham, ruodh Hebron, Piram ruodh Jarmuth, Jafia ruodh Lakish kod Debir ruodh Eglon niya,\n4. “Biuru mondo ukonya monjo Gibeon nikech oseloso kwe kod Joshua gi jo-Israel.”\n5. Eka ruodhi abich mar jo-Amor; ruodhi ma Jerusalem, Hebron, Jarmuth, Lakish to gi Eglon noriwo jolwenjgi kaachiel. Negidhi kod jolweny mag-gi mi gimonjo Gibeon kendo gikedo kodgi.\n6. Jo-Gibeon nooro wach ni Joshua e kambi man Gilgal niya, “Kik ijwangʼ jotichgi. Bi irwa piyo mondo ireswa! Konywa nikech ruodhi jo-Amor duto moa e piny manie wi got oseriwore mondo omonjwa.”\n7. Omiyo Joshua kaachiel gi jolweny mage mathuondi nowuok Gilgal mapiyo nono mondo odhi oresgi.\n8. Jehova Nyasaye nowachone Joshua niya, “Kik iluorgi; asechiwogi e lwetu. Onge kata ngʼata achiel kuomgi mabiro sirou.”\n9. Kane gisewuotho otieno duto ka gia Gilgal, Joshua nomonjogi apoya.\n10. Jehova Nyasaye nomiyo gichalo joma orundore e nyim jo-Israel, mine giloyogi gi loch maduongʼ e Gibeon. Jo-Israel nolawogi ka giluwo yo madhi Beth Horon mi ginegogi ma gichopo kodgi nyaka Azeka kod Makeda.\n11. E kinde mane giringo e nyim jo-Israel e yo moa Beth Horon kadhi Azeka, Jehova Nyasaye nolwaro pe madongo kuomgi koa e polo kendo thothgi nomedo tho nikech peno nonego ji mangʼeny moloyo mago mane jo-Israel onego gi ligangla.\n12. E odiechiengʼ mane Jehova Nyasaye ochiwo jo-Amor ni jo-Israel, Joshua nowachone Jehova Nyasaye e nyim jo-Israel niya, “Yaye wangʼ chiengʼ, chungʼ kar tiendi ewi Gibeon, to in dwe, chungʼ mana ewi holo mar Aijalon.”\n13. Omiyo wangʼ chiengʼ nochungʼ kar tiende, to dwe bende ne ok osudo, nyaka oganda mar jo-Israel nochulo kuor kuom wasikgi, mana kaka nondike e Kitap Jashar. Wangʼ chiengʼ nosiko kochungʼ e polo kuom thuolo madirom odiechiengʼ achiel.\n14. Onge odiechiengʼ machal gi ma manosebetie ma Jehova Nyasaye nowinje kwayo mar dhano. Adier, adier Jehova Nyasaye ne kedo ni jo-Israel!\n15. Bangʼe Joshua noduogo gi jo-Israel duto e kambi man Gilgal.\n16. Koro ruodhi abichgo noringo kendo gipondo e rogo mantiere Makeda.\n17. Kane owach ne Joshua ni ruodhi abichgo nopondo e rogo mar Makeda,\n18. nowacho niya, “Dinuru dho rogono gi kidi maduongʼ kendo uket jomoko kanyo mondo orite.\n19. Un to kik uchungʼ kanyo, lawuru wasiku, monjgiuru kua gichien kendo kik uwegi gichop e miechgi madongo, nikech Jehova Nyasaye ma Nyasachu osechiwogi e lwetu.”\n20. Omiyo Joshua kod jo-Israel notiekogi chuth makmana joma tin ema nodongʼ e miechgi madongo mochiel kod ohinga.\n21. Jolweny duto noduogo ir Joshua e kambi man Makeda maonge hinyruok moro, kendo onge ngʼama nowuoyo marach kuom jo-Israel.\n22. Joshua nowacho niya, “Yawuru dho rogono kendo ugol ruodhi abichgo oko mi ukelgi ira.”\n23. Omiyo negigolo ruodhi abichgo oko mi gikelogi, ne gin ruodh Jerusalem, Hebron, Jarmuth, Lakish kod Eglon.\n24. Kane gisekelo ruodhigi ne Joshua, noluongo jo-Israel duto kendo owachone jotend lweny mane obiro kode niya, “Biuru ka kendo unyon ngʼut ruodhigi.” Omiyo negibiro mi ginyono ngʼutgi piny.\n25. Joshua nowachonegi niya, “Kik uluor, kendo kik chunyu nyosre. Beduru motegno kendo gi chir. Ma e gima Jehova Nyasaye biro timo ne wasigu duto ma ubiro kedogo.”\n26. Bangʼe Joshua nomonjogi mi onego ruodhigo kendo olierogi e yien abich. Nowegi ka giliero e yiendego nyaka odhiambo.\n27. Kane chiengʼ osepodho, Joshua nogolo chik mondo olor ringregi e yiende mane oliergie kendo odirgi e rogo kama negisepondoe. Negidino dho rogono gi kite madongo, ma pod ni kanyo nyaka chil kawuono.\n28. E odiechiengno Joshua nokawo Makeda. Notieko dala maduongʼno kod ruodhe gi ligangla kendo otieko ngʼato angʼata mane ni e iye. Onge ngʼama notony kanyo. Notimone ruodh Makeda mana kaka notimone ruodh Jeriko.\n29. Eka Joshua kod jo-Israel duto mane ni kode nodhi Libna koa Makeda mi omonje.\n30. Jehova Nyasaye nochiwo dala maduongʼni bende kod ruodhe e lwet jo-Israel. Dala maduongʼni to gi jogo duto modak e iye Joshua nonego gi ligangla. Onge ngʼama notony kanyo. Notimone ruodhgi mana kaka notimone ruodh Jeriko.\n31. Eka Joshua kod jo-Israel duto mane ni kode nodhi Lakish koa Libna; mi gimonje.\n32. Jehova Nyasaye nochiwo Lakish ne jo-Israel, to Joshua to ne okawe e odiechiengʼ mar ariyo. Dala maduongʼno kod ji duto modak kanyo nonego gi ligangla, mana kaka ne otimone Libna.\n33. Kuom mano, Horam ruodh Gezer nobiro mondo okony Lakish, to Joshua noloye kaachiel gi jolweny mage maonge ngʼama notony.\n34. Eka Joshua gi jo-Israel mane ni kode nodhi Eglon koa Lakish mi gimonje.\n35. Ne gikawe odiechiengʼ nogono mi ginego ji duto kendo giketho gimoro amora mangima manie iye, mana kaka negisetimone Lakish.\n36. Eka Joshua gi jo-Israel mane ni kode nodhi Hebron koa Eglon, mi gimonje.\n37. Negikawo dala maduongʼno mi ginego ruodhe kod gimoro amora mangima mane ni kuno kaachiel gi mago mane nitie e mier matindo mokiewo kode. Onge ngʼama notony, mana kaka ne otimone Eglon.\n38. Eka Joshua gi jo-Israel mane ni kode noduogo mi omonjo Debir.\n39. Negikawo dala maduongʼno, ruodhe kod mier matindo mokiewo kode mi ginegogi. Ji duto mane odak kanyo negitieko chuth kendo onge joma notony. Negitimone Debir kod ruodhe mana kaka negitimone Libna gi ruodhe, to gi Hebron.\n40. Omiyo Joshua nokawo gwengʼno duto kaachiel gi piny manie got ma en Negev, e tiend gode ma yo podho chiengʼ, to gi kuonde mag pewe kaachiel gi ruodhigi duto. Onge joma notony. Notieko jogo duto mangima, mana kaka Jehova Nyasaye, ma Nyasach Israel, nosechiko.\n41. Joshua nokawogi koa Kadesh Barnea nyaka Gaza kendo koa e gwenge duto ma Goshen nyaka Gibeon.\n42. Joshua nomako ruodhigo duto kaachiel gi pinjegi e lweny achielno nimar Jehova Nyasaye, ma Nyasach Israel, nokedo ni joge.\n43. Bangʼe Joshua noduogo gi jo-Israel duto e kambi man Gilgal.\n1. Kuom jatend wer. Maskil mar yawuot Kora. Yaye Nyasaye, wasewinjo gi itwa; kendo kwerewa osenyisowa, gik mane itimo e ndalogi, ndalo machon gi lala.\n2. Ne iriembo ogendini mamoko gi lweti iwuon kendo ne iguro kwerewa kargi; ne itieko ogendinigo mi imiyo kwerewa okar.\n3. Ne ok giloyo pinyno gi liganglagi kendo kata bedegi bende ne ok okelonigi loch; to mana badi iwuon ma korachwich, kod ler mar wangʼi ema nomiyo gilocho nimar ne iherogi.\n24. Ngʼat ma ok ti kod kede kuom chwado wuode, omon kod wuode, to ngʼat mohere bedo motangʼ mondo orieye.\n25. Joma kare chiemo moromo kaka chunygi dwaro, to ii ngʼat marach nigi kech.\n1. Bangʼ mano, Ruoth noyiero ji piero abiriyo gariyo mamoko, kendo noorogi ariyo, ariyo mondo otel nyime e mier duto kod kamoro amora mane obiro dhiyoe.\n2. Nowachonegi niya, “Cham ochiek mathoth, to jotich nok kuom mano kwauru Ruodh keyo mondo oor jotich odhi e puothe mar keyo.\n3. Dhiuru! Aorou mondo udhi mana kaka rombe e dier ondiegi.\n4. Kik utingʼ ofuku mar pesa, kata ofuku mar wuoth, kata mana opato, kendo kik umos ngʼato e yo.\n5. “Ka udonjo e ot to wachuru mokwongo ni, ‘Kwe obedi e odni.’\n6. Ka ngʼat kwe ni kanyo to kwe maru nobed kuome; to ka ok kamano, to kweuno noduognu.\n7. Beduru e odno, ka uchamo kendo umadho gimoro amora ma gimiyou, nimar jatich owinjore gi pokne. Kik uwuothi ka ua e ot ka ot.\n8. “Ka udonjo e dala mi orwaku to chamuru gino ma oket e nyimu.\n9. Changuru joma tuo man kanyo kendo wachnegiuru ni, ‘Pinyruoth Nyasaye osekayo machiegni kodu.’\n10. To ka udonjo e dala moro to ok orwaku, dhiuru e akek yore kendo uwach niya,\n11. ‘Kata mana buch dalau momoko e tiendewa watengʼo oko. To beduru kungʼeyo maler ni: Pinyruoth Nyasaye osekayo machiegni.’\n12. Awachonu ni nobed maber-ber ne Sodom maloyo dalano.\n13. “Mano kaka unune malit un jo-Korazin! Mano kaka unune malit un jo-Bethsaida! Nimar ka dine honni motimnugi dinetim ne Turo gi Sidon to dine giseweyo richo chon ka girwakore gi lep gugru, kendo gibet ka gibukore gi buru.\n14. To enobed maber-ber ne Turo gi Sidon e ndalo mar ngʼado bura moloyo ne un.\n15. To in Kapernaum bende ibiro tingʼori malo nyaka polo koso? Ooyo, ibiro lwar piny nyaka piny joma otho.\n16. “Ngʼat ma winjou, winja, ngʼat modagiu odaga, kendo ngʼat modaga odagi jal ma noora.”\n17. Ji piero abiriyogo noduogo kod ilo mi giwacho niya, “Ruoth, nyaka jochiende bende winjowa ka wagologi e nyingi.”\n18. Nodwoko niya, “Ne aneno Satan kalor aa e polo mana ka mil polo.\n19. Asemiyou loch mondo unyon thuonde gi thomoni kendo uloo teko duto mag jasigu bende onge gima nohinyu.\n20. To kik ubed moil ni jochiende winjou, to beduru moil ni nyingu ondiki e polo.”\n21. E sechego ka Roho Maler nomiyo Yesu opongʼ gi ilo, nowacho niya, “Apakoi, Wuonwa, Ruodh polo gi piny, nikech isepando gigi ne joma riek gi joma osomo, to isefwenyogi ne nyithindo matindo. Ee, Wuora, nimar mano ema ne berni kotimore.\n22. “Wuonwa oseketo gik moko duto e lweta. To onge ngʼama ongʼeyo Wuowi makmana Wuoro kende, bende onge ngʼama ongʼeyo Wuoro makmana Wuowi kaachiel gi joma Wuowi oyiero mondo ofwenynegi.”\n23. Eka nolokore ir jopuonjrene kendo nowachonegi kar kendgi niya, “Ogwedh wenge maneno gik munenogi.\n24. Nimar awachonu ni jonabi kod ruodhi mangʼeny ne gombo neno gik munenogi, to ne ok gineno kendo winjo gik muwinjogi, to ne ok giwinjo.”


Wuok 4 - Holy Bible [Luo Bible 2020] - (Wuok 4)\nMusa nodwoko niya, “To kapo ni ok giyie kata winjo wachna mi giwacho ni, ‘Jehova Nyasaye ne ok ofwenyoreni’?”\nEka Jehova Nyasaye nopenje niya, “Mano en angʼo mantie e lwetino?” Musa nodwoko niya, “En luth.”\nJehova Nyasaye nowachone niya “Bole piny kanyo.” Musa nobole piny e lowo kendo nolokore thuol mi Musa noringe.\nBangʼe Jehova Nyasaye nowachone niya, “Rie badi mondo imake gi yo ka iwe.” Kuom Mano Musa norieyo bade kendo nomake gi yo ka iwe mi nochako olokore luth e lwete.\nJehova Nyasaye nowachone niya, “Ma en kamano mondo mi giyie ni Jehova Nyasaye ma Nyasach kweregi; Nyasach Ibrahim gi Isaka kod Jakobo osefwenyoreni.”\nEka Jehova Nyasaye nowachone niya, “So lweti ei lawi.” Kuom mano, Musa nosoyo lwete ei lawe kendo kane ogole oko, to lwete nolokore dhoho, marachar ka pe.\nBangʼe nonyise niya, “Koro dwok lweti ei law.” Kuom mano, Musa nodwoko lwete ei law, kendo kane ogole, lwete nochango modoko machal gi dende duto.\nEka Jehova Nyasaye nowacho niya, “Kapo ni ok giyie gi wachni kata kuom ranyisi mokwongo, to ginyalo yie mar ariyo.\nTo kapo ni ok giyie gi ranyisi ariyogo kata winjo wachni, to kaw pi mar aora Nael, kendo iole e lowo motwo. Pi migolo e aorano biro lokore remo e lowo motwo.”\nMusa nodwoko Jehova Nyasaye niya, “Yaye Ruoth Nyasaye, ok asebedo ngʼat ma wuoyo kalewe yot chakre chon kata e sa misebedo ka iwuoyo kod misumbani. Lewa pek kendo aywayo wach.”\nEka Jehova Nyasaye nowachone niya, “En ngʼa manochweyo dho dhano? En ngʼa mamiyo odoko momo kata ite odino? Koso en ngʼa mamiyo oneno kata obedo muofu? Donge en an Jehova Nyasaye?\nOmiyo koro dhiyo, abiro konyi e wuoyo bende abiro puonji gima onego iwachi.”\nTo Musa nodwoke niya, “Yaye Ruoth Nyasaye, ka iyie to or ngʼat machielo.”\nEka Jehova Nyasaye ne mirima omako gi Musa mowachone niya, “Donge owadu Harun ma ja-Lawi nitie? Angʼeyo ni onyalo wuoyo maber. Osechako wuoth obiro romoni bende chunye biro bedo mamor ka oneni.\nIbiro wuoyo kode mi iket weche e dhoge; abiro konyou un ji ariyo mondo uwuo bende abiro puonjou gima onego utim.\nObiro wuoyo gi ji kari kendo obiro bedo kaka dhogi bende ibiro bedone kaka Nyasaye.\nTo kaw ludhni e lweti nimar ibiro timo kode honni gi ranyisi.”\nEka Musa nodok ir Jethro jaduongʼne mowachone niya “Yie iweya adog Misri ir joga mondo ane kapo ni nitie moro kuomgi ma pod ngima.” Jethro nodwoke niya, “Dhiyo kendo ibed gi gweth.”\nNoyudo Jehova Nyasaye osewuoyo gi Musa e piny Midian kowachone niya, “Dog Misri, nikech jogo duto mane dwaro negi osetho.”\nOmiyo Musa nokawo chiege kod yawuote, mi oketogi e punda kendo nochako wuoth mar dok Misri. Bende nokawo ludh Nyasaye e lwete.\nJehova Nyasaye nowacho ne Musa niya, “Ka idok Misri nyaka ine ni itimo e nyim Farao honni duto ma asemiyi teko mondo itim. Makmana abiro miyo chuny Farao doko matek ma ok onyal weyo jo-Israel mondo oa.\nEka iniwach ni Farao kama, ‘Ma e gima Jehova Nyasaye wacho: Israel e wuoda makayo,\nkendo ne anyisi niya, “Yie iwe wuoda odhi, mondo olama.” To nikech nidagi weye mondo odhi; koro abiro nego wuodi makayo.’ ”\nE kinde mane Musa obuoro kamoro e kor yo, Jehova Nyasaye noromo kode kendo nochiegni nege.\nTo Zipora nokawo pala modingli mi ongʼadogo pien mantie e dho duongʼ wuode kendo nokawo pien-no momulogo tiend Musa. Nowacho niya, “Adier ibedona wuon kisera mar remo.”\nEka Jehova Nyasaye noweye. (E kindeno ema Zipora nowachoe niya, “Wuon kisera mar remo,” ma tiende ni tero nyangu.)\nJehova Nyasaye nowacho ni Harun niya, “Dhiyo e thim mondo irom gi Musa.” Omiyo nodhi moromo gi Musa e got mar Nyasaye kendo nonyodhe.\nEka Musa nonyiso Harun weche duto mane Jehova Nyasaye oore mondo owachi, kendo nonyise honni duto mane Jehova Nyasaye oore mondo otim.\nEka Musa gi Harun nochoko jodong jo-Israel duto kanyakla,\nkendo Harun nonyisogi gik moko duto mane Jehova Nyasaye onyiso Musa. Bende notimo honni duto e nyim ji,\nkendo ne giyie. Kendo kane giwinjo ni Jehova Nyasaye oseneno chandruokgi kendo ni odwaro resogi, negikulore mi gilame.


JaKristo en ang'o?\nPenjo: JaKristo en ang'o?\nDuoko: Tiend Jakristo kaluwore gi bug lero weche en ni Jakristo en "ng'ato manyiso yie kuom yesu kaka Kristo kata e din kaluwore kod puonj mag Yesu." Sama mae en rachak maber, kaka tiend wachni mopogre opogre, oyudre kamoro mar wacho adiera makende mar Muma mar kaka Jakristo onego obed. Wach mar "Jakristo" otigodo nyadidek e Muma Manyien (Tich Joote 11:26; 26:28; 1 Petro 4:16). Jolup Yesu Kristo mokwongo ne oluong ni "Jokristo" e piny mar Antiokia (Tich Joote 11:26) nikech timbe gi, gik magitimo, kod weche magiwacho ne chalo gi Kristo. Wach "Jakristo" tiende mar achiel kachiel en, "bedo korka Kristo" kata "jalup Kristo."\nKuom haw marach bang' kinde, "Jakristo" oselalo berne maduong' kendo ohiny tiyo kode ka inyiso ng'at maen jadin kata ng'ama timbe ne beyo mak mana ni seche moko oken jalup Yesu Kristo mar adiera. Ji mang'eny maok oyie kata ogeno kuom Yesu Kristo nenre ga kaka Jokristo mana nikech gidhiga e kanisa kata gidak e piny "Jokristo". To makmana ni dhi e kanisa, konyo jok maongee nyalo, kata bedo ng'at maber oktimi Jakristo. Dhi e kanisa oktim ibed Jakristo mana kaka dhi e garaj kar loso mtokni ok tim ibed jalos geche. Bedo achiel kuom kanisa moro, dhi e chokruok kinde ka kinde, kendo golo chiwo mar tij kanisa ok tim ibed Jakristo.\nMuma puonjowa ni tije mabeyo mawatimo daktim mondo Nyasaye oyienwa. Tito 3:5 wacho, "Nowarowa. Ne ok owarowa nikech tim makare moro amora ma wan wawegi ne wasetimo, to nowarowa mana nikech ng’wonone owuon. Nowarowa gi lwok mane Roho Maler okelonwago nywol manyien kod ngima manyien." Koro, Jakristo en ng'at ma osenyuol nyuol manyien gi Nyasaye (Johana 3:3; Johana 3:7; 1 Petro 1:23) kendo oseketo yie gi geno kuom Yesu Kristo. Jo-Efeso 2:8 nyisowa ni en "...kuom ng’wonone, oseresuu, kokalo kuom yie-to ok kuom gik mane utimo un uwegi, en mana mich mar Nyasaye."\nJakristo mar adiera en ng'ama oseketo yie kod geno kuom Yesu Kristo en owuon kod tichne, kaachiel gi tho mare e msalaba kaka chudo mar richo kod chier mare odiechieng' mar adek. Johana 1:12 nyisowa, "To ji duto mane orwake, mi oyie kuome, nomiyo teko mar doko nyithind Nyasaye." Rayangi Jakristo mar adiera en hera kuom jokmoko kod luoro Wach Nyasaye (1 Johana 2:4, 10). Jakristo mar adiera en nyathi Nyasaye, achiel kuom nyithi Nyasaye mar adiera, kendo ng'at ma osemi ngima manyien kuom Yesu Kristo.


2 Korintho 8 - Holy Bible [Luo Bible 2015] - (2Kor 8)\nOwetewa, wadwaro mondo ung’e gueth ma Nyasaye osemiyo kanyakla mag jo-Kristo man Makedonia kuom ng’wonone.\nNe gineno masiche malich kitemogigo, to kata kamano ne gin gi mor mogundho, omiyo kata ne gidhier ahinya, to ne gigolo chiwo maonge migundia.\nAwachonu adier ni ne gigolo chiwo kaka ginyalo, mi gichiwo moloyo koda kaka ne ginyalo, kendo ne gitimo kamano maonge achune.\nTo bende ne gihombowa mondo gikonywa nywako tich ng’wono mar konyo jo-Nyasaye man Judea.\nNe gitimo moloyo kaka ne waparo. Mokwongo ne gichiwore ni Ruoth, eka kuom dwaro mar Nyasaye, ne gichiwore ni wan bende.\nMano emomiyo ne wakwayo Tito, mane ochako tich ng’wono, mondo olimu kendo, kendo okonyu tieke.\nUgundho gi gik moko duto, kaka yie, gi wach, gi rieko, gi kinda duto, kod hera ma uherowago. Kamano bende e kaka mondo ugol chiwo mogundho e tich ng’wonono.\nOk aketnu chik, to anyisou mana hera ma jomoko nono nigo, mondo ane ane ka herau en hera maradier.\nKuom mano, parona kuom wachno chal kama: koro ber mondo utiek tich mane uchako higa cha. Un e joma nokwongo ni jomoko e tijni. Ok nukwongonigi keto chunyu kuom time kende, to ne ukwongonigi keto chunyu kuom time bende.\nEmomiyo koro tiekuru tijno. Keturu chunyu kuom tieke kaka unyalo, mana kaka ne uketo chunyu kuchako.\nKa uketo chunyu kuom chiwo, to Nyasaye biro yie mana gi gima uchiwo, to ok odwar mondo uchiw gima uongego.\nOk adwar mondo ukony jomoko, to un udong’ gi ting’ mapek, to ber mondo gik moko obed maromre.\nKaka un gi gik mathoth e kindeni, ber mondo ukony jogo mochando. Bang’e chieng’ moro gin bende ginikonyu ka gin-go mathoth, to un uchando. Kamano mondo gik moko obed maromre,\nmana kaka Muma wacho ni, “Ng’at mane ochoko mang’eny ne ok nigi mathoth mohinge, kendo ng’at mane ochoko matin, ne ok nigi manok moreme.”\nWagoyo ni Nyasaye erokamano kuom miyo chuny Tito kinda mar konyou kaka wan!\nNe wakwaye mondo obi iru, mi oyie, to bende en owuon ne oikore gi chunye duto mondo obi iru.\nEro waore gi owadwa moro ma kanyakla duto mag jo-Kristo pako kuom tichne mar lando Injili.\nOk mano kende, to kanyakla mag jo-Kristo oseyiere bende mondo owuoth kodwa e tich ng’wono ma watiyo mondo Nyasaye oyud duong’, kendo mondo onyisu ni waketo chunywa e tijni.\nWatemo ritore mondo ng’ato kik bed gi ng’ur kuom tichwa maduong’ mar chiwoni,\nnikech wadwaro timo mana gima long’o, ok e nyim Ruoth kende, to e nyim ji bende.\nKuom mano, waorogi kod owadwa moro ma pile waseneno ka oketo chunye kuom gimoro amora motimo, to koro oketo chunye e tijni moloyo, nikech ogenou ahinya.\nTito to en jawuodha, kendo jatich wadwa e tich mwatiyonu. To owete mamoko ariyogo to gin joote mag kanyakla mag jo-Kristo, kendo gin joma kelo ni Kristo duong’.\nOmiyo nyisgiuru herau, kendo nyisgiuru gima omiyo wapakounigi, mondo kanyakla duto mag jo-Kristo ong’e.


Bible in one year - Luo Bible 2020 - May 28\n1 Ruodhi 3:1-28\n1. Solomon notimo winjruok gi Farao ruodh Misri mi nokendo nyare. Nokele e Dala Maduongʼ mar Daudi nyaka notieko gero ode owuon mar loch kod od Jehova Nyasaye mar lemo gi ohinga molworo Jerusalem.\n2. Ji to pod ne timo misengini e kuonde motingʼore nikech od lemo ne pok oger ni nying Jehova Nyasaye.\n3. Solomon nonyiso herane ni Jehova Nyasaye kowuotho moluwore gi yore mag Daudi wuon-gi makmana ni notimo misengini kendo nowangʼo ubani kuonde motingʼore.\n4. Ruoth nodhi Gibeon mondo ochiw misengini nimar kanyo e kama notingʼore malo moloyo ahinya kendo Solomon nochiwo misengini miwangʼo pep alufu achiel e kendo mar misangono.\n5. E Gibeon kanyo ema Jehova Nyasaye nofwenyore ni Solomon gotieno e lek kendo Nyasaye nowachone niya, “Kwa gimoro amora midwaro ni mondo amiyi.”\n6. Solomon nodwoko niya, “Isenyiso ngʼwono maduongʼ ni jatichni Daudi wuonwa nikech ne en ja-adiera kuomi kendo ne en ngʼama kare ma chunye odimbore. Bende pod inyise ngʼwono maduongʼno nyaka chil kawuono kendo isemiye wuowi mondo obedi e kome kawuononi.\n7. “Koro, yaye Jehova Nyasaye, ma Nyasacha, iseketo jatichni ruoth kar wuonwa Daudi. To an mana rawera kendo ok angʼeyo kaka onego atim tichna.\n8. Jatichni nitie ka e kind oganda miseyiero, oganda maduongʼ kendo mathoth mokalo akwana.\n9. Omiyo mi jatichni chuny mariek mondo otel ne jogi kendo mar pogo ber gi rach. Nimar en ngʼa manyalo telo ni oganda maduongʼ machalo kama?”\n10. Jehova Nyasaye ne mor ni Solomon nokwayo mano.\n11. Omiyo Nyasaye nowachone niya, “Nikech isekwayo mana ma to ok ikwayo ngima mathoth kata mwandu ni in iwuon, bende ok isekwayo tho mar wasiki to isekwayo mana rieko kuom ngʼado bura kare,\n12. Abiro timo gima isekwayo. Abiro miyi chuny mar rieko kod mar ngʼeyo mondo kik bedie ngʼama chalo kodi kendo nyaka chiengʼ.\n13. Moloyo mano abiro miyi nyaka mago ma ok ikwayo kaka mwandu kod duongʼ mondo e kinde mag ngimani ok inibed gi ngʼat maromo kodi e kind ruodhi.\n14. To kiwuotho e yorena kendo rito buchena kod chikena kaka Daudi wuonu notimo bende anamiyi idak amingʼa.”\n15. Bangʼe Solomon nochiewo moyudo ni ne en mana lek. Nodok Jerusalem mochungʼ e nyim Sandug Muma mar Singruok mar Jehova Nyasaye kendo nochiwo misango miwangʼo pep kod misango mag lalruok. Eka notimo nyasi ni joge duto manie dala mar ruoth.\n16. Chiengʼ moro mon ariyo ma jochode nobiro ir ruoth mochungʼ e nyime.\n17. Achiel kuomgi nowacho niya, “Ruodha, dhakoni gi an wadak e ot chiel. Ne ayudo nyathi kane en koda e ot.\n18. Chiengʼ mar adek kasenywolo nyathina, dhakoni bende noyudo nyathi. To ne onge ngʼato moro amora e ot makmana wan kendwa.\n19. “Gotieno wuod dhakoni notho nikech nonindo kuome.\n20. Omiyo nochungʼ malo chuny otieno kendo okaw wuoda e batha ka jatichni ne nindo. Nokete e kore to okawo wuode mothono oketo e kora.\n21. Kinyne gokinyi nachungʼ mondo adhodh wuoda to nayudo kotho! To kane anone gi ler mar okinyi ne aneno ni ok en wuowi mane anywolo.”\n22. Dhako machielono nokwer kawacho niya, “Ooyo! Mangimani e wuoda; to mothono e mari.” To dhako mokwongono notwoyo dhoge kawacho niya, “Ooyo! Wuowi mothono e mari; to mangimano to mara.” Omiyo ne gimino wach e nyim ruoth.\n23. Eka ruoth nowacho niya, “Iwacho ni, ‘Wuoda ngima kendo mari otho,’ kendo machielo wacho ni, ‘Ooyo, wuodi otho to mara ngima.’ ”\n24. Eka ruoth nowacho niya, “Kelna ligangla.” Omiyo negikelone ruoth ligangla.\n25. Bangʼe nochiwo chik kowacho niya, “Ngʼaduru nyathi mangimano e diere ariyo eka umi ngʼato ka ngʼato nus.”\n26. Eka dhako mane wuode ngima nokecho wuode mowacho ni ruoth niya, “Kiyie ruodha, miye nyathino mangimano! Kik inege!” To dhako machielo nowacho niya, “An kata in ok noyud nyathino. Ngʼade nyadiriyo!”\n27. Eka ruoth nongʼado bura kama, “Miuru dhako mokwongono nyathi mangima, kik unege nimar en e min-gi.”\n28. Kane jo-Israel owinjo bura mane ruoth ongʼado, negimiyo ruoth duongʼ nikech negineno ne en-gi rieko moa kuom Nyasaye.\n1 Ruodhi 4:1-34\n1. Kamano ruoth Solomon nobedo ruodh Israel duto.\n2. Magi ema ne jodonge madongo: Azaria wuod Zadok jadolo;\n3. Elihoref kod Ahija yawuot Shisha jogoro; Jehoshafat wuod Ahilud jachan weche.\n4. Benaya wuod Jehoyada jatend jolweny. Zadok kod Abiathar ma jodolo;\n5. Azaria wuod Nathan ma jatend jodong gwengʼ, Zabud wuod Nathan jadolo kendo jangʼad ni ruoth rieko;\n6. Ahishar ma jatend od ruoth; Adoniram wuod Abda ma jatend tij achune.\n7. Solomon bende ne nigi jotelo apar gariyo mane orito pinje manie Israel duto kendo ne choko gik moko ne ruoth kod joge. Moro ka moro kuomgi ne kelo chiemo kuom dwe achiel e higa.\n8. Magi e nying-gi: Ben-Hur norito pinje mag gode mag Efraim:\n9. Ben-Deker norito Makaz; Shalbim, Beth Shemesh kod Elon Bethhanan;\n10. Ben-Hesed norito Aruboth (Soko kod pinje duto mag Hefer).\n11. Ben-Abinadab norito Nafoth Dor (kendo nokendo Tafath ma nyar Solomon).\n12. Baana wuod Ahilud norito Tanak, gi Megido nyaka Beth Shan duto machiegni gi Zarethan man mwalo mar Jezreel, koa Beth Shan nyaka Abel Mehola man loka mar Jokmeam.\n13. Ben-Geber norito Ramoth Gilead (kod kuonde dak mag Jair wuod Manase man Gilead kaachiel gi piny mar Argob manie Bashan kod mieche madongo piero auchiel molwor gi ohinga motegno kendo nigi lodi mag rangeye mag mula);\n14. Ahinadab wuod Ido norito Mahanaim;\n15. Ahimaz norito Naftali (kendo nokendo Basemath nyar Solomon);\n16. Baana wuod Hushai norito Asher kod Aloth.\n17. Jehoshafat wuod Parua norito Isakar;\n18. Shimei wuod Ela norito Benjamin;\n19. Geber wuod Uri norito Gilead (enie piny mane Sihon ruoth jo-Amor kod Og ruodh Bashan ne rito chon). En kende ema ne en jaduongʼ motelone gwengʼno.\n20. Oganda jo-Juda gi jo-Israel ne ngʼeny machalo ka kuoyo manie e dho nam; negichiemo, mi negimetho kendo negimor.\n21. Kendo Solomon nobedo ruodh pinyno duto chakre Aora maduongʼ mar Yufrate nyaka e piny jo-Filistia mochweyo nyaka giko piny Misri. Pinjegi duto ne kelo osuru ni Solomon bende ne gin e bwo lochne ndalo duto.\n22. Chiemo mane Solomon nwangʼo odiechiengʼ kodiechiengʼ ne romo gunde piero auchiel mag mogo mayom kod gunde mia achiel gi piero ariyo ariyo mag mogo amoga;\n23. rwedhi apar machwe mopongʼ, rwedhi piero ariyo machwe kod rombe gi diek mia achiel kaachiel gi mwanda; ogunde, ring ngawo kod awendo machwe.\n24. Nimar nobedo gi loch kuom pinjeruodhi duto man yo podho chiengʼ mar Aora maduongʼ chakre Tifsa nyaka Gaza kendo ne en gi kwe gi joma olwore duto.\n25. E ndalo mag ngima mar Solomon Juda gi Israel chakre Dan nyaka Bersheba nodak gi kwe ka ngʼato ka ngʼato tiyo e puothe mar mzabibu kod ngʼope.\n26. Solomon ne nigi udi alufu piero angʼwen moger ni Farese kod Farese alufu apar gariyo.\n27. Jodong gwengʼno, moro ka moro e dweye ne chiwo ni ruoth Solomon gi welo duto mane oluongo, maonge gimoro amora morem.\n28. Bende ngʼato ka ngʼato nokelo Shairi gi lum e kuondegi mag keno ne farese maywa geche kod farese mamoko.\n29. Nyasaye nomiyo Solomon rieko gi ngʼeyo matut moloyo kod winjo ma ok nyalo pimore mana ka kwoyo manie dho nam.\n30. Rieko Solomon ne duongʼ moloyo jorieko duto manie yo wuok chiengʼ, bende noduongʼ moloyo rieko duto mag Misri.\n31. Noriek moloyo ngʼato angʼata moriwo kata mana Ethan ja-Ezra kendo riek moloyo Heman gi Kalkol kod Darda yawuot Mahol. Kendo humbe nolandore e pinje molwore duto.\n32. Nogoyo ngeche alufu adek kendo wende mane owero noromo alufu achiel gi abich.\n33. Nowuoyo kuom kit yien kochako gi yiende Sida mag Lebanon nyaka owino magawore e kor udi. Bende nopuonjo ji kuom le kod winy gi le mamol kod rech.\n34. Ji moa e pinje duto nobiro mondo owinji rieko Solomon koorgi gi ruodhi mag piny mane osewinjo humb riekone.\n15. Gode mag Bashan gin gode madongo miwuoro; godego mag Bashan ojuothore adier.\n16. Angʼo momiyo ungʼicho gi nyiego, yaye gode mojuothore, angʼo momiyo nyiego omakou gi got kama Nyasaye oyiero mondo ogurie lochne, kama Jehova Nyasaye owuon biro dakie nyaka chiengʼ?\n17. Geche mag lweny mag Nyasaye gin tara gi tara; gingʼeny mokalo akwana; Ruoth osebiro koa Sinai mondo odonji kare maler.\n18. Kane iidho idhi malo to ne itelone joma nimako e lweny; kendo ne ikawo mich mane ji omiyi, nyaka mich mane jongʼanyo omiyi, mondo in Jehova Nyasaye, idag kanyo.\n19. Pak odog ne Ruoth, ma en Nyasaye ma Jawarwa, Nyasaye matingʼonwa pekwa ndalo duto. Sela\n20. Nyasachwa en Nyasaye ma waro ji; tony e tho aa kuom Jehova Nyasaye Manyalo Gik Moko Duto ma Wuon Loch.\n10. Puonj mar kwer konyo ngʼat mariek, moloyo chwat nyadi mia ni ngʼat mofuwo.\n11. Ngʼat ma jaricho ohero mana miero, jaote makwiny ema ibiro orone.\n12. Ber romo gi ondiek madhako moma nyithinde, moloyo romo gi ngʼat mofuwo ei fupe.\n1. Yesu nomedo wachonegi niya, “Adier, adier, awachonu ni ngʼama ok donji e abich rombe koluwo dhorangach, to odonjo koluwo yo machielo, en jakuo kendo jamecho.\n2. Ngʼat madonjo koluwo dhorangach e jakwadh rombe.\n3. Jarito yawone dhorangach kendo rombe winjo dwonde. Oluongo rombene owuon gi nying-gi kendo otelonegi kagiwuok oko moro ka moro.\n4. Ka osegolo rombene duto oko, to otelo e nyimgi, kendo rombene luwo bangʼe nikech gingʼeyo kit dwonde.\n5. To ok ginyal luwo bangʼ ngʼama gikia. Adier, giringo gia bute nikech ok gingʼeyo dwonde.”\n6. Yesu notiyo gi ngeroni to ne ok giwinjo tiend gima nonyisogi.\n7. Kuom mano, Yesu nochako owachonegi niya, “Adier, adier, awachonu ni an e dhoranga rombe.\n8. Ji duto mane obiro motelona ne gin jokwoge kendo jomecho, to rombe ne ok owinjogi.\n9. An e dhorangach; ma ngʼato angʼata mokadho kuoma nokwo kendo nodonj iye mi owuog oko kendo oyud kar kwath maber.\n10. Jakuo biro mana mondo okwal kendo oneki kendo oketh gik moko, An to asebiro mondo giyud ngima, kendo giyude mogundho.\n11. “An e jakwath maber. Jakwath maber chiwo ngimane ne rombe.\n12. Jatij ngʼato ok en jakwath ma wuon rombe. Omiyo koneno ondiek kabiro, to oringo oweyo rombe kanyo. Eka ondiek monjo rombe kendo keyogi.\n13. Ngʼatno ringo tony nikech en mana jatich kendo ngima rombe ok obadhe.\n14. “An e jakwath maber; angʼeyo rombena kendo rombena bende ongʼeya.\n15. Gingʼeya mana kaka Wuora ongʼeya kendo angʼeyo Wuoro, kendo achiwo ngimana ne rombe.\n16. An gi rombe moko ma ok ni e abich rombegi. Gin bende nyaka akelgi kendo giniwinj dwonda, eka rombe duto nobed kweth achiel man-gi jakwath achiel.\n17. Gimomiyo Wuora ohera en nikech ayie chiwo ngimana, eka achako akawe kendo.\n18. Onge ngʼama nyalo kawe kuoma, to achiwe nikech ahero. An gi teko mar chiwe bende an gi teko mar kawe kendo. Tekoni ne ayudo kuom Wuora.”\n19. Wechegi nomedo kelo pogruok e kind jo-Yahudi.\n20. Ji mangʼeny nowacho niya, “Ngʼatni nigi jachien kendo ojaneko, en angʼo momiyo uchiko itu ni wechene?”\n21. Ji mamoko to nowacho niya, “Magi ok gin weche ma ngʼama nigi jachien nyalo wacho. Jachien bende nyalo yawo wangʼ muofu adier?”\n22. Eka kinde mar Sawo mar Puodho hekalu nochopo Jerusalem. Ne en ndalo chwiri\n23. kendo noyudo Yesu nitie machiegni gi hekalu, kowuotho e agola mar Solomon.


Kwan 15 - Holy Bible [Luo Bible 2020] - (Kwan 15)\n“Wuo gi jo-Israel kendo iwachnegi ni, ‘Bangʼ ka usedonjo e piny mamiyouni kaka kar dak\nkendo uchiwone Jehova Nyasaye misengini miwangʼo pep koa kuom kweth mag dhok kata mag jamni, kaka gima dungʼ tik mangʼwe ngʼar mamoro Jehova Nyasaye bed ni gin misengini miwangʼo pep, chiwo mar hera, chiwo mag kwongʼruok kata mago mag nyasi.\nBangʼe ngʼama kelo chiwo mare nokelne Jehova Nyasaye chiwo mar cham maromo achiel kuom apar mar efa mar mogo mayom moruw gi achiel kuom angʼwen mar lita mar mo.\nBende nyaka uchiw achiel kuom angʼwen mar lita mar divai mondo obed misango miolo piny kuom nyarombo ka nyarombo mutimogo misango miwangʼo pep kata misango mar nyasi.\n“ ‘Ka chiayo mitimogo misangono en im, to mogo mitimogo misango mar cham nyaka bed kilo angʼwen gi nus moruw gi mo moromo lita achiel gi nus,\nkendo uchiw lita achiel gi nus mar divai kaka misango miolo piny. Kamano e kaka unuchiwne Jehova Nyasaye misango madungʼ tik mangʼwe ngʼar ne Jehova Nyasaye.\n“ ‘To ka en nyarwath ema utimogo ne Jehova Nyasaye misango miwangʼo pep, kata misango mar sawo, kaka singruok mowal kata chiwo mar lalruok ne Jehova Nyasaye,\nto ukel rwath kaachiel gi chiwo mar cham maromo kilo ariyo mar mogo mayom moru gi nus mar lita mar mo.\nBende ukel nus mar lita mar divai kaka misango miolo piny. Obiro bedo chiwo mowangʼ miwangʼo, ma en gima dungʼ tik mangʼwe ngʼar mamoro Jehova Nyasaye.\nRwath ka rwath, im ka im, rombo ka rombo, kata nyadiel ka nyadiel, nyaka losi e yo machal kamano.\nTimuru ma ne misengini duto mag jamni moro ka moro.\n“ ‘Ngʼato angʼata monywol e pinyni ma ja-Israel nyaka tim gigi, ka okelo chiwo molos gi mach kaka gima dungʼ tik mangʼwe ngʼar mamoro Jehova Nyasaye.\nTo ne tiengʼ mabiro, kinde duto ma japiny moro kata ngʼato angʼata modak e kindu okelo misango molos gi mach kaka gima dungʼ tik mangʼwe ngʼar mamoro Jehova Nyasaye, nyaka otim mana kaka utimo.\nOganda jo-Israel nyaka bed gi chike machalre ne tiengʼ mabiro kod jopinje mamoko; ma en singo mochwere ne tiengʼ mabiro. Un kod jopinje mamoko nubed machalre e nyim Jehova Nyasaye:\nChik achiel ema omakou machalre gi jopinje mamoko modak e dieru.’ ”\n“Wuo gi jo-Israel kendo iwachnegi kama: ‘Ka udonjo e piny ma ateroue,\nkendo uchamo chiemb pinyno, to uchiw bathe moko kaka misango ne Jehova Nyasaye.\nChiw cham moa e nyak mokwongo mar lopi kendo ichiwe kaka misango moa e laru mar dino cham.\nE tienge duto mabiro nyaka ugol misangoni ne Jehova Nyasaye koa e nyak mokwongo mar lopi.\n“ ‘Ka e kia maru ok urito chike mane Jehova Nyasaye omiyo Musa,\nma gin chike mane omiyou kokalo kuome, chakre e kinde mane Jehova Nyasaye ochiwogie kendo ka gidhi nyime nyaka e tienge mabiro;\nto ka ma otim maonge chenro ka oganda ok ongʼeyo, to oganda duto nochiw nyarwath matin kaka misango miwangʼo pep ma en gima dungʼ tik mangʼwe ngʼar mamoro Jehova Nyasaye, kaachiel gi chiwo mar cham kod misango miolo piny, kod nywok kaka misango mar golo richo.\nJadolo notim pwodhoruok ne oganda duto mag jo-Israel, kendo nowenegi richogi, nimar ne ok gingʼeyo gima negitimo kendo gisekelone Jehova Nyasaye misango mowangʼ pep kuom ketho margi kod misango mar golo richo.\nOganda duto mag jo-Israel kod jopinje mamoko manie dieru nowenegi richogi, nikech ji duto notimo richo ka ok gingʼeyo.\n“ ‘To ka ngʼato achiel ema otimo richo ka ok ongʼeyo, to nyaka ochiw diel madhako ma ja-higa achiel kaka misango mar golo richo.\nJadolo notim pwodhruok e nyim Jehova Nyasaye ne ngʼatno motimo richo ka ok ongʼeyo, kendo ka osetimne pwodhruok, nowene richo.\nChik achielno ema oket ne ngʼato angʼata motimo richo ka ok ongʼeyo, bed ni en jakanyo ma ja-Israel kata japiny moro.\n“ ‘To ka ngʼato otimo richo gi wangʼ matek, bed ni en japinyno kata japiny moro, to ojaro Jehova Nyasaye, kendo ngʼat makamano onego ogol oko e dier jogi.\nNikech osejaro wach Jehova Nyasaye kendo oketho chikene, ngʼatno nyaka gol oko; kendo richo mare nodongʼ e wiye.’ ”\nKane jo-Israel ne nitie e thim, ngʼat moro noyud ka modo yien chiengʼ Sabato.\nJoma ne oyude ka omodo yien nokele ir Musa gi Harun kod chokruok duto,\nkendo ne gikane e od twech, nikech ne ok ongʼere malongʼo gima onego timne.\nEka Jehova Nyasaye nowacho ne Musa niya, “Ngʼatno nyaka negi. Chokruok duto nyaka chiele gi kite e oko mar kambi.”\nOmiyo ogandago nogole oko mar kambi kendo negichiele gi kite motho, mana kaka Jehova Nyasaye nochiko Musa.\n“Wuo gi jo-Israel kendo iwachnegi kama: ‘Ne tiengʼ duto mabiro nyaka umin usi e riak lepu ka usi moro ka moro olwor gi kido marambulu.\nUsi momin molier e riak lepugo nomi unupar chike duto mag Jehova Nyasaye, mondo omi uritgi ma ok uteroru gi gombo mag chunjeu kod wengeu uwegi.\nBangʼ mano unupar mar rito chikena duto kendo nowalu tenge ne Nyasachu.\nAn e Jehova Nyasaye ma Nyasachu, mane ogolou Misri mondo obed Nyasachu. An Jehova Nyasaye ma Nyasachu.’ ”


News & Updates – Page 3 – Sky Fm\nKer Kenyatta ogolo kwayo mondo weg kuonde timo limbe omed bero kuondego.\nGi Odalo Fred Ker mapachokaa moluor Uhuru Kenyatta okwayo kendo jiwo weg kwonde timo limbe mondo omed bero kuondego eyor keto weche limbe malo. Kenyatta lero ni chenro malong’o ka ok oketi e weche mag limbe to onge ber moro amora ma gibiroyudo. Magi duto olero ekinde mane otwak eyepo ayanga mar lai mag […]\nGovernor Nyong’o ogolo pache ewi yiero mar DRC\nGi Odalo Fred Governor ma Kisumu County Ngire Peter Anyang’ Nyong’o owuok oko kendo golo pache ewi midhiero mar yiero kod ombulu masani okwako piny libamba ma Democratic Republic of Congo (drc). Pinjonogo mar DRC yande odhie yiero maduong’ mar ker juma mokalo to katakamano nyaka gi ekindeni pokolandi dwoko ayanga. Lipota marwa Odalo […]\nWach loo okelo hinyruok ne wuod jakom Odm Migori county…\nWach mar laro loo ma osegabedo e kind Jaom Odm Migori county Phillip Mc’Abong’o kod jalup Ruoth ma South Kanyajuok Joseph Nyamanga ne omiyo wuod jakom no ne omonji kendo hiny marach kod oganda ma iwacho ni ne otigo kog migosi Nyamanga e wach puodho no maromo heka achiel gi nus,kama ogandago iwacho ni ne […]\nIEBC dhi lando thuolo mag kombe od buche 2 kawuono….\nDuol mar yiero IEBC kawuono ni dhi lando dong’ thuolo mar kombe od buche 2 komakore gi ng’eto mane doho mamalo ne ogolo juma mokalo. IEBC etelo mar Wafula Chebukati igeno ni dhi timo lendono tok ne yudo ler kowuok e ofis mar Speaker Justin muturi,ka magi timore tok doho mar Supreme yande nyocha ogolo […]\nJalup jakom mar Jubilee ne ogwe tao…\nWach amr siasa mar Jubilee medo kawo okenge buora komakore gi wach jal mabiro tiyo gi otiko mar Jubilee e dwaro kom Ker e higa 2022. Jalup jakom David Murathe mane owacho ni ok giikore mar biro siro DP William Ruto e dwaro komno,nyocha ochako wacho ni oikore mar biro dhi nyaka e doho mamalo […]\nThoth jopuonjre kidek bedo gi pek e sama kawuononi gidonjo e sekondar…\nE sama jopuonjre mane otimo klas 8 dhi e sekondar,enni thoth gi kidek bedo gi pek kaluwore gi kaka ne otimnegi gwelo e kinde machien kocha. Magi kidek miyo thoth jonyuol kod jopuonjre go pek mar chako sombgi e tielo machielo kadipo ni ne ok giyudo obok mag gwelo kowuok e duol mar NEMIS mane […]\nWeche siasa ma 2022 medo kawo okenge mopogore e kind jokanyo mag Jubilee…\nWach mar winjruok e weche siasa mene obedo e kind D.P William Ruto kod ker Uhuru Kenyatta komakore gi higa 2022 medo kelo pogruok e paro e kind jokanyo mag Jubilee. Mae timore komakore gi weche ma sani wuok koni gi kocha e kind jotelo mag jubille e wi mago mane owachi kod Jalup jakom […]\nJopuonjre kidek bedo gi pek e wach mar donjo e skunde juma manyien komakore gi wach obok mag gwelo…\nWach mar chiwo oboke mag donjo ne nyithindo e skunde juma manyien nyalo biro bedo gi pek kadipo ni moko kuom gi nyalo biro bedo gi obk maok owuok e duol mar NEMI maen mar piny owacho mane ochung’ ne chiwo obok ne jopuonjre go. Magi ne oyangore sama jatend migap somo Amina Mohamed ne […]\nPek ne obedo ne oganda buora nyoro e weche wuoth…\nWach mar yawo skunde nyoro pachoka ne obedo mapek ne moko kuom jowuoth komakore gi yepo mag skunde pachoka. Magi ne otimore sama jopuonjre ne dok e skundegi ne tielo mokuongo tok nyasi mag giko higa. Weche ne ok yot ne jomyuol gi myithindo mane dhi e school komakore gi wach mar bei ma iwacho […]\nWach kuo ne okelo meko mar chuk dar ma Migori Level 4 Hospital…\nWach mar lal mwandu mabuora e kar thieth ma Migori level 4 ma osebedo ka timore kuom ndalo mathoth ne omiyo gikone obla ne omako chuk dar moro ma osegabedo ka rito e kar thieth onogo kaitude kod wach lal mwandugo. Magi ne oyangore tok chich mane jopiny nigi ne gichwalo ne obila mane oduogo […]


Miyo Gi Nyathi Onimore E Nam Ataro. – Sky Fm\nMiyo Gi Nyathi Onimore E Nam Ataro.\nE seche ma chenro mar manyo jogo mane onyumore e nam ataro ma Likoni Ferry, tok ka gari mane giidho ridore ka owuok e ferry ma onymore e nam. Miyo moro manyinge Miriam Kighenda ma jahiga 35 gi nyithinde ariyo manyiri koro oyangore kaka jogo ma imanyo ringregi e masirano\nMa oyangore mana tok pichni mokko manyiso gari mane giidho kalewre e wi pi wuok, ka moko kuom wasamaria wema ne temogoyo abal mondo gitwe tonde kuom garino mar ywaye oko, to kane gichopo kanyo, ne giyudo ka garin0o osenimo. E sechego e mane kambi mar Kenya Ferry Services ooro ote machuok e mbui kagiyango masira no.\nEnde ne giyango ni garino ne onimo e tut maromo meter 60 ka gimedo ni gi e sani girango kaka ginyalo chiwo muya mar yueyo(Oxygen) ne jomenyogo (sea divers). Giwacho ni gi e sani jomenyogo nyalo mana gik e tut maromo meter 30 gi muya mar yueyo ma gingo.\nELECTRICIAN BY BIRTH\nA RESEARCHER KILLED BY A HIPPO\nKISUMU COUNTY CEC HEALTH IS DEAD\nNEED TO AVOID POLITICS IN FUNERALS\nPOLICE TO CURB ACCIDENTS BETWEEN BODABODA RIDERS AND LORRY DRIVERS\nMAN DIES IN A BAR ROOM IN MURANG’A\nWOMAN HANGS HERSELF OVER UNKNOWN REASONS


Mathayo 1 | Muma e Intanet | New World Translation (1984)\nAnyuola mar Yesu Kristo (1-17)\nNyuol mar Yesu (18-25)\n1 Bug anyuola mar Yesu Kristo,* wuod Daudi, wuod Ibrahim: 2 Ibrahim nonyuolo Isaka;Isaka nonyuolo Jakobo;Jakobo nonyuolo Juda gi owetene; 3 Juda nonyuolo Perez gi Zera, ma min-gi ne Tamar;Perez nonyuolo Hezron;Hezron nonyuolo Ram; 4 Ram nonyuolo Aminadab;Aminadab nonyuolo Nashon;Nashon nonyuolo Salmon; 5 Salmon nonyuolo Boaz, ma min-gi ne Rahab;Boaz nonyuolo Obed ma min-gi ne Ruth;Obed nonyuolo Jese; 6 Jese nonyuolo Ruoth Daudi.Daudi nonyuolo Solomon ma min-gi ne en chi Uria; 7 Solomon nonyuolo Rehoboam;Rehoboam nonyuolo Abija;Abija nonyuolo Asa; 8 Asa nonyuolo Jehoshafat;Jehoshafat nonyuolo Jehoram;Jehoram nonyuolo Uzia; 9 Uzia nonyuolo Jotham;Jotham nonyuolo Ahaz;Ahaz nonyuolo Hezekia; 10 Hezekia nonyuolo Manase;Manase nonyuolo Amon;Amon nonyuolo Josia; 11 Josia nonyuolo Jekonia gi owetene e kinde ma ne idaro Jo-Yahudi kiterogi Babilon. 12 Bang’ daro Jo-Yahudi nyaka Babilon, Jekonia nonyuolo Shelatiel;Shelatiel nonyuolo Zerubabel; 13 Zerubabel nonyuolo Abiud;Abiud nonyuolo Eliakim;Eliakim nonyuolo Azor; 14 Azor nonyuolo Zadok;Zadok nonyuolo Akim;Akim nonyuolo Eliud; 15 Eliud nonyuolo Eliazar;Eliazar nonyuolo Mathan;Mathan nonyuolo Jakobo; 16 to Jakobo nonyuolo Josef chwor Maria ma nonyuolo Yesu miluongo ni Kristo. 17 Kuom mano, tienge duto chakre Ibrahim nyaka Daudi ne gin tienge 14; chakre Daudi nyaka kinde daro Jo-Yahudi kiterogi Babilon, ne gin tienge 14; to bang’ terogi Babilon nyaka chop Kristo ne gin tienge 14. 18 To ma e kaka nyuol mar Yesu Kristo nobet. E kinde ma Maria min mare nosetimo singruok mar kend gi Josef to ne pok gikendore, noyud ni en gi ich kokalo kuom roho maler. 19 Kata kamano, nikech Josef chwore ne en ng’at makare kendo ne ok odwar kuodo wiye e kind oganda, nochano mar ketho singruokgi mar kend chuth ling’ling’. 20 To bang’ paro kuom wechego, ne! malaika mar Jehova* nobirone e lek ka wacho niya: “Josef wuod Daudi, kik iluor kawo chiegi Maria idhi kode pacho, nimar ich ma en-gono oyudo kokalo kuom roho maler. 21 Enonyuol wuowi, kendo inichake ni Yesu, nimar obiro waro ji a e richogi.” 22 To kuom adier, mago duto notimore mondo wach ochop ma Jehova nokoro kokalo kuom janabine niya: 23 “Neuru! Nyako ma silili nomak ich, kendo nonyuol wuowi, mi ginimiye nying ni Emanuel,” ma kolok to tiende en ni, “Nyasaye ni Kodwa.” 24 Bang’ mano, Josef ne ochiew a e nindo motimo mana kaka malaika mar Jehova nochike, mi nokawo chiege modhigo pacho. 25 Kata kamano, ne ok onindo kode nyaka bang’ ka Maria nosenyuolo wuowi, kendo Josef nomiye nying ni Yesu.\n^ Tiende ni, “Mesia; Ng’at Mowir.”\n^ Nying Nyasaye ‘Jehova’ yudore nyadi 237 e loko mar Mumani. Ma e kama oyudoree mokwongo.


Luka 2 - Holy Bible [Luo Bible 2015] - (Luk 2)\nE ndalogo, Kaisar Augusto ruodh jo-Rumi nogolo chik mondo okwan ji duto e pinye, kendo ondik nyinggi.\nKueno mokwongono notimore ka Kwirinio e ruodh Siria.\nNg’ato ka ng’ato nodhi mondo okwane mana e dalagi.\nKuom mano Josef bende nowuok oa Nazareth e piny Galili, modhi piny Judea e dala miluongo ni Bethlehem, kuma ne onywolie ruoth Daudi. Nodhi kuno nikech ne en nyakwar Daudi,\nmondo okwan-gi gi Maria mane oyudo gisetimogo osiep mar kend. Maria ne nigi ich,\nkendo ka ne gin Bethlehem, kinde mar nywolne ne ogik,\nmi ne onywolo nyathine makayo mawuowi. Ne oboye gi nanga, mi opiele e sanduk mimiyoe dhok chiemo e kisika dhok, nikech thuolo ne onge e od welo.\nNe nitie jokwath moko e gweng’no mane nindo oko karito jambgi.\nNe gipo ka malaika mar Ruoth obiro mochung’ butgi, kendo duong’ maler mar Nyasaye norieny moluorogi. Kibaji nogoyogi malich,\nto malaika nowachonigi ni, “Kik ubed maluor, nikech akelonu wach maber ma biro miyo ji duto bedo mamor ahinya.\nKawuono osenywolnu Jawar e dala Daudi. En Mesia ma Ruoth.\nTo gima biro bedonu ranyisi e ma: ubiro nwang’o nyathi makwar mobo gi lep nyithindo, kopiel e kisika dhok.”\nGikanyono oganda maduong’ mar malaika mag polo ne joriwore gi malaikano, mi ne gipako Nyasaye ka giwer ni,\n“Duong’ obed ni Nyasaye e polo malo, kendo kue obedi e piny, ni joma Nyasaye oyiero!”\nKane malaika oseweyo jokwath modok e polo, jokwath nowacho e kindgi giwegi niya, “Wadhiuru Bethlehem mondo wane ane gima osetimore, ma Ruoth osenyisowani.”\nKuom mano ne giwuok gidhi ka gireto, mi ginwang’o Maria gi Josef, kod nyathi makwar kopiel e sanduk mimiyoe dhok chiemo e kisika dhok.\nKane jokwath oneno nyathino, ne gihulo gima ne malaika osenyisogi kuome.\nJi duto mane ni kanyo nowuoro ahinya, kowinjo weche mane jokwath owachonigi.\nMaria nokano wechego duto e chunye, koparogi ahinya.\nJokwath nodok kapako Nyasaye kuom gik mane gisewinjo kendo gineno, mana kaka malaika nosenyisogi.\nBang’ ndalo aboro, kinde nochopo mondo oter nyathi nyangu, mi nochake ni Yesu, nying mane malaika osechake kapok omak ichne.\nKane kinde ochopo mondo Josef kod Maria jopuodhre kaka chik Musa dwaro, ne gikawo Yesu, mi gitero Jerusalem, mondo gichiwe ni Ruoth Nyasaye,\nkaka ondik e chik Ruoth Nyasaye ni, “Nyathi ka nyathi mawuowi makayo nyaka wal ni Ruoth.”\nBende ne gidhi mondo gitim misango mar akuch odugla ariyo kata nyithi akuru ariyo, kaka chik Ruoth dwaro.\nE kindeno ne nitie ng’at moro Jerusalem, ma nyinge Simeon. Ne en ng’at makare, moluoro Nyasaye, kendo nogeno ni Mesia biro biro reso Israel. Roho Maler ne ni kode,\nkendo nosenyise ni ok notho ka pok oneno Mesia ma Ruoth Nyasaye biro oro.\nRoho Maler notero Simeon nyaka e Hekalu, kendo kane jonywol Yesu okelo nyathigi e Hekalu mondo otimne kaka chik dwaro,\nSimeon nokawe moriwe e bade, mi odendo Nyasaye kowacho niya,\n“A Ruoth, koro inyalo weya, an jatichni, adhi gi kue, mana kaka nisingori,\nnikech aseneno warruok mikelo gi wang’a owuon. Iseike e nyim ogendini duto mana ka gineno.\nEn ler mabiro menyo yo ni ogendini ma ok ong’eyi,\nkendo ma biro kelo duong’ ni jogi Israel.”\nWuon nyathi gi min mare ne jowuoro weche mane Simeon wacho kuom nyathigi.\nSimeon noguedhogi, mowacho ni Maria min nyathino niya, “Nyathini oketi mondo ji mang’eny ochung’ e Israel, kendo enobed ranyisi ma ji dagi.\nKamano paro mopondo mae chuny ji mang’eny nofwenyre, kendo in bende inine malit, mana ka gima ligangla ochwowo chunyi.”\nNe nitie janabi madhako ma nyinge Ana nyar Fanuel, ma jadhood Asher. Ne en dhako moti ahinya. Ne okende ka en nyako, mi obet gi chwore kuom higni abiriyo,\nE sa mane Simeon oguedhoe jonywol Yesu, dhakono nochopo, mogoyo ni Nyasaye erokamano. Eka nowuoyo kuom nyathino ni ji duto mane ogeno ni Nyasaye biro reso Jerusalem.\nKane Josef kod Maria josetieko timo gik moko duto kaka chik Ruoth dwaro, ne gidok dalagi Nazareth e piny Galili.\nNyathino nodongo, modoko motegno. Ne en gi rieko mathoth, kendo hap Nyasaye ne ni kode.\nHiga ka higa, jonywol Yesu ne dhi Jerusalem e Sawo mar Pasaka.\nKane Yesu odoko jahigni apar gariyo, ne gidhi giduto e Sawono kaka ne gijatimo.\nTo kane Sawo oserumo, ne gichako wuoth mondo gidog dala. Nyathi ma Yesu to nodong’ Jerusalem, ka jonywolne kia.\nNe giwuotho kuom odiechieng’ achiel, ka gigalo ni en ei oganda. Eka ne gichako manye kuom wedegi kod osiepegi,\nto ne ok giyude. Omiyo ne gidok manye Jerusalem.\nBang’ ndalo adek, ne ginwang’e e Hekalu, kobet e dier jopuonj jo-Yahudi, kowinjo puonjgi, kendo openjogi weche.\nJi duto mane owinjo wechene ne ohum nono kuom riekone kod duokone.\nJonywolne nowuoro konene, mi min mare nopenje niya, “Nyathina, marang’o itimonwa kamano? Wasebet kwadwari gi wuoru, kwaparore ahinya!”\nTo Yesu nodwokogi niya, “Ere gimomiyo ne udwara? Donge ne ung’eyo ni onego abed e od Wuora?”\nTo ne ok giwinjo tiend gima ne owachonigi.\nEka noa kodgi, mi gidok Nazareth, kendo ne odak kodgi kuno komiyogi luor. To min mare nokano gik moko duto mosetimore e chunye.\nYesu nodongo, kendo riekone nomedore ahinya, ka Nyasaye gi ji medo bedo mamor kode.